Педагоглар қайта тайёрлов ва малака ошириш курсларидан онлайн тарзда ўтишлари мумкин бўлади\n20:30 / 06.03.2017\nВазирлар Маҳкамасининг 2017 йил 27 февралидаги 103-сонли қарорига мувофиқ, олий таълим муассасаларининг раҳбар ва педагог кадрлари қайта тайёрлов курслари ва малака ошириш тўғрисидаги Низомига тузатишлар киритилди. Бу ҳақида Norma.uz сайтида хабар берилди.\nУнга кўра, олий таълим муассасаларидаги раҳбар ва педагог кадрларнинг қайта тайёрлов ва малака ошириш курслари ўқув дастурларини такрорий ўзлаштириши уларнинг асосий фаолиятидан узилмаган ҳолатда мустақил равишда ёки масофадан ўқиш усуллари асосида амалга оширилади.\nМасофадан ўқитиш усулларига асосланган такрорий курсларнинг ўқув машғулотлари онлайн- ва оффлайн-шаклда ташкил қилинади. Бироқ тингловчиларни баҳолаш вазифаси (жорий назорат) фақат онлайн-шаклда ташкил этилади.\nҚайта тайёрлов ва малака ошириш курслари ўқув дастурларини мустақил ёки масофавий таълим технологиялари асосида ўзлаштираётган тингловчилар якуний аттестацияга қўйилади. Якуний аттестация олий таълим муассасалари қошидаги аттестация комиссиясида ўтказилади.\nУзрсиз сабабларга кўра, ўқув машғулотларини ўтказиб юборгани учун қайта тайёрлов ва малака ошириш курслари тингловчилари қаторидан чиқариб юборилган олий таълим муассасаларининг раҳбар ва педагогик кадрлари пулли асосда курсларни ўташлари керак бўлади. Қайта тайёрлаш ва малака ошириш такрорий курслари 288 соат ҳажмида ташкил этилади.\nБундан ташқари, энди олий таълим муассасаларининг педагогик ходимларига асосий иш жойи билан меҳнат шартномасини тўхтатилган кундан бошлаб 1 йил давомида пулли асосда қайта тайёрлов ва малака ошириш курсларидан ўтиш рухсат этилади.\nҲужжатга шунингдек бошқа баъзи ўзгаришлар ҳам киритилган.\nМазкур ҳужжатнинг тўлиқ матни билан "Ўзбекистон Республикаси Қонунчилиги" ахборот-қидирув тизимида танишиш мумкин.\nўзгаришлар олий таълим муассасалари педагоглар қайта тайёрлов малака ошириш курслари\nФарғоналик педагоглар делегацияси Жанубий Кореяда бўлди


Президент Халқаро қишлоқ хўжалиги университети фаолиятини бошлаш бўйича топшириқ берди – Bugun.uz\nЖамият - 18:05 · 27.04.2022\nПрезидент Халқаро қишлоқ хўжалиги университети фаолиятини бошлаш бўйича топшириқ берди\nШавкат Мирзиёев ҳузурида 27 апрель куни аграр соҳада таълимни янада ривожлантириш масалалари ҳамда қишлоқ хўжалиги йўналишидаги лойиҳаларнинг бориши юзасидан йиғилиш бўлиб ўтди. Бу ҳақда Президент матбуот хизмати хабар берди.\nЙиғилишда 2022 йилда Андижон, Жиззах, Наманган, Самарқанд, Фарғона ва Хоразм вилоятларида агрохизматлар марказлари ташкил этилиб, 100 дан ортиқ хизматлар йўлга қўйилиши лозимлиги кўрсатиб ўтилди.\nқишлоқ хўжалигида маблағларни бошқариш ва мониторинг қилиш ахборот тизимини ишга тушириш;\nерлар ва экинлар ҳисоби ҳамда мониторингини юритишни рақамлаштириш;\n1 августга қадар 7 турдаги, 2023 йилда барча турдаги субсидия тўлашни электрон тизимга ўтказиш;\nсув баланси ва сарфи ҳисобини юритиш ҳамда ерларни тўғри суғориш ишларини масофавий мониторинг қилиш ахборот тизимини 1 декабргача Фарғона ва Самарқандда, 2023 йилда барча ҳудудларда жорий қилишга топшириқ берилди.\nПрезидент янги Халқаро қишлоқ хўжалиги университети 2022-2023 ўқув йилидан ўз фаолиятини бошлаши зарурлигини қайд этган. Биринчи ўқув йилида университетда 7 та мутахассислик бўйича 200 нафар талаба ўқитилади.\nЭслатиб ўтамиз, Ўзбекистонда нуфузли халқаро илмий марказлар ва олий таълим муассасалари билан биргаликда Халқаро қишлоқ хўжалиги университети ташкил этилиши хабар қилинганди. Университетга хорижий олий таълим муассасаларидан 8 нафар профессор жалб этилади, 16 нафар маҳаллий профессор-ўқитувчиларнинг малакаси оширилади.


Индонезиядаги даҳшатли вулқон отилишида 13 киши ҳалок бўлди — Sof.uz\nИндонезиядаги даҳшатли вулқон отилишида 13 киши ҳалок бўлди\n5.12 13:15 84 Жаҳон\nИндонезиянинг Ява ороли шарқидаги Семеру вулқонининг отилиши оқибатида ҳалок бўлганлар сони 13 кишига етди. Бу ҳақда табиий офат оқибатларини бартараф этиш агентлигига асосланиб Reuters маълум қилмоқда.\nМаҳаллий ҳукумат расмийсига кўра, қурбон бўлган 13 нафардан икки нафарининг шахси аниқланган. Яна ўнлаб одамлар яраланиб, касалхонага ётқизилган. Уларнинг аксарияти куйиш жароҳатларини олган. Бундан ташқари, бир неча киши бедарак йўқолган.\nБундан ташқари, Кура Керобокан қишлоғида қотиб қолган лава ва кул туфайли ўнлаб одамлар ўз уйларида қолиб кетган. Қутқарувчилар уларга ёрдам беришга ҳаракат қилмоқда. Ҳозиргача улар 10 нафар аҳолини олиб чиқишга муваффақ бўлишган.\nВулқон фаоллаша бошлаганидан сўнг, икки туман аҳолиси ўз уйларини ташлаб қочишга мажбур бўлди.\n18.01 21:40 895\nБугун, 09:07 1 Тиббиёт\nБугун, 09:05 38 Ўзбекистон


Ўзбекистон тери ва ундан маҳсулот тайёрланадиган марказга айланадими?\nЎзчармсаноат уюшмаси раиси ўринбосари Фарҳод Нурмуҳаммедов Ўзбекистонда Ўрта Осиё ҳудудида тери ва теридан маҳсулот тайёрланадиган марказ бўлиши учун барча имкониятлар мавжудлигини қайд этмоқда.\n–Сабаби, атрофимиздаги қўшни давлатларда тери-чарм соҳасига эътибор биздаги каби кучли эмас, –дейди Ф.Нурмуҳаммедов. –Шунингдек, уларда технологиялар ҳам етарли эмас. Яна бир гап, хом ашё базаси ҳам биздаги каби кўп эмас. Бизда эса бу борада имкониятлар ва имтиёзлар етарли.\nКелинг, қуруқ гапдан кўра, аниқ ҳисоб-китоблар билан гаплашамиз. Мисол учун, Ўзбекистонда 12 миллионга яқин чорва бор. Бу кўрсаткич Қозоғистонда 10,6 миллион, Қирғизистонда 3,8 миллион, Туркманистонда 8 миллионтани ташкил этади. Шундан ҳам кўриниб турибдики, келгусида марказ ташкил этсак, бошқалардан хом ашё харид қилиб, тайёр маҳсулот ишлаб чиқариш мумкин.\nКўп ҳолатларда маҳсулотларимизни Туркия билан солиштиришади. Лекин уларда ислоҳотлар 1984 -2014 йилларда амалга оширилганини ҳисобга олсак, ҳеч бир ютуққа тезлик билан эришиб бўлмаслигига гувоҳ бўламиз. Уларнинг тажрибасини амалиётга жорий этиш ва вақтдан ютиш учун иккита туркиялик мутахассисни ишга таклиф қилдик. Улар кўмагида бир қатор лойиҳаларни амалга ошириш мўлжалланган.\nТери хомашёсини қайта ишлашни таъминлаш, юқори қўшимча қийматга эга тайёр чарм-пойабзал маҳсулотларини ишлаб чиқариш, маҳаллий маҳсулотларни ташқи бозорларга олиб чиқиш ҳажмини ошириш ва тармоққа тўғридан-тўғри хорижий инвестицияларни жалб этишга қаратилган мақсадли дастурларни амалга ошириш жараёнида мамлакатимизнинг чарм-пойабзал ва мўйна тармоғида 235 та инвестицион лойиҳа амалга оширилади. Лойиҳаларнинг умумий қиймати 431,9 миллион доллар бўлиб, шундан 198,6 миллион доллари тўғридан-тўғри хорижий инвестициялардир.\nҚайд этиш жоизки, айни вақтда тизимда бир минг бир юздан ортиқ ташкилот мавжуд бўлиб, уларнинг 500таси уюшмага аъзо бўлган. 2017 йилда тизим корхоналарида 12 миллион жуфт маҳсулот ишлаб чиқарилган бўлса, 2018 йилда 51,1 миллион жуфтга етди. Жорий йилда эса янада улкан марра забт этилиши кутилмоқда. Ҳозирда 20 давлатга экспорт амалга оширилмоқда.


Инсон манфаатларини таъминлаш – устувор вазифа бўлиб қолади\n... Ҳаммамиз тушунамизки, халқ билан мулоқот, одамларнинг ичига кириш, уларнинг дарду ташвишлари билан яшаш, инсон манфаатларини таъминлаш – бу биз учун фақат бир йиллик иш эмас.\nХалқ билан мулоқотдан асосий мақсад – жамиятда фуқароларнинг ҳуқуқ ва эркинликларини тўлақонли таъминлашдир. Хўш бу борада олиб борилаётган тизимли тадбирлар, барча саъй-ҳаракатлар қандай натижа бермоқда? Фуқаролик жамияти шаклланишини мониторинг қилиш мустақил институти Халқ билан мулоқот ва инсон манфаатлари йили Давлат дастури ижроси, юртдошларимизнинг кайфияти, халқ билан мулоқот механизмининг самарадорлигини атрофлича ўрганмоқда. Хўш, таҳлиллар нималарни кўрсатмоқда? Одамлар Халқ қабулхоналарида кўрсатилаётган хизматлардан розими?\nРасмий веб-сайтлар мулоқот учун қанчалик очиқ?\nИнститут мутахассислари олиб борган тадқиқотларга кўра, давлат ҳокимияти ва бошқаруви органларининг бир қатор расмий сайтлари Халқ билан мулоқот ва инсон манфаатлари йили Давлат дастурида белгиланган вазифаларни қисман бажарган. Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари веб-сайтларида ҳудудий ривожлантириш дастурлари, норматив-ҳуқуқий ҳужжатлар, ташкилий тузилмалар ҳамда раҳбарият тўғрисидаги маълумотлар тўлиқ жойлаштирилмаган. Шунинг учун ҳам, мазкур сайтлардан фойдаланувчилар ойига ўртача 189 нафарни ташкил этади. Қорақалпоғистон Республикаси Вазирлар Кенгаши, Бухоро, Андижон, Жиззах, Самарқанд вилоятлари ҳокимликлари сайтлари бир ҳафтада тўрт маротаба ахборотлар билан янгиланса, Сурхондарё, Сирдарё, Тошкент ва Фарғона вилояти ҳокимликлари сайтлари ҳафтада уч маротаба, Навоий ва Хоразм вилояти ҳафтасига икки марта янги маълумотлар билан бойитилади. Қашқадарё вилояти ҳокимлиги сайти ойига 2 марта қайта кўриб чиқилади, Наманган вилояти сайтида эса янгилик киритилган муддат умуман аниқланмаган.\nХабарларнинг янгиланмаслиги, ҳоким ва ҳоким ўринбосарларининг қабул куни ва вақти ҳақида маълумотларнинг йўқлиги ҳам фойдаланувчиларнинг бу каби сайтларга киришини сусайтирган. Мисол учун, Андижон, Бухоро, Навоий, Самарқанд, Хоразм вилоят ҳокимликларининг сайтларида кўриб чиқилган мурожаатларнинг умумий сони бор, холос. Мурожаатнинг мазмуни, кўриб чиқилган санаси, унга берилган жавоб, хулосалар ҳақида ҳеч қандай маълумот жойлаштирилмаган. Қашқадарё вилоят ҳокимлиги сайтида эса Мурожаатлар деган рукн бор. Аммо унинг мундарижасида ҳеч қандай маълумот, мурожаат қилиш тартиби, қайси давлат органига савол йўллаш мумкинлиги аниқлаштирилмаган. Андижон вилояти ҳокимлигининг веб-сайтида 2017 йил – Халқ билан мулоқот ва инсон манфаатлари йили деган рукн бўлса-да, унинг ичидаги маълумотлар 2014 йил Соғлом она ва бола йилига тегишли.\nБарча веб-сайтларда услубий ва орфографик хатоларни ҳам кўплаб учратиш мумкин. 2016 йилнинг 9 ойи давомида материаллар сони билан бу йилгиси таққосланганда сайтларга жами 944 та янгилик, хабар жойлаштирилгани маълум бўлди. Бу эса ўтган йилга нисбатан 38 фоиз кам. Мутахассисларнинг фикрича, бунинг асосий сабаби вилоят ҳокимликларида Ахборот хизмати, Матбуот котиби штатининг оптималлаштирилиши билан боғлиқ. Расмий сайтларнинг фаол эмаслиги ва асосан эски маълумотлардан иборатлиги давлат бошқаруви органларининг очиқлигини чегаралайди.\n90 фоиз респондент Халқ қабулхонаси ҳақида хабардор\nХалқ қабулхонаси – сиз у ҳақида нималарни биласиз? Институт ходимлари томонидан ўтказилган шу мавзудаги социологик тадқиқотда 4 мингдан ортиқ респондент қатнашди. Натижалар шуни кўрсатадики, Ўзбекистон Республикаси Президентининг халқ ва виртуал қабулхонаси давлат органларига мурожаат қилишнинг самарали механизми сифатида шаклланган. Сўровда иштирок этганларнинг учдан бир қисми – 28 фоизи ўзи ҳам қабулхоналарга мурожаат этган. Халқ ва виртуал қабулхоналар аҳолининг потенциал ишончига кирган. Сўровда қатнашганларнинг катта қисми – 88 фоизи қабулхонага мурожаат қилганда ижобий жавоб олган.\nТадқиқот натижалари сайёр қабуллар Халқ билан мулоқотнинг нисбатан самарали механизми эканини кўрсатмоқда. Айниқса, ёши 50 дан ошганлар «юзма юз» мурожаатларни афзал кўриши маълум бўлди. Шаҳарда яшовчилар (айниқса, 18 ёшдан 35 ёшгача бўлган эркаклар) электрон мурожаатни танласа, қишлоқ аҳолиси нисбатан анъанавий, яъни ёзма мурожаат қилишган. Бу борада вилоятларда ҳам ўзига хос фарқлар кузатилди.\nМуҳими, барча ҳудудлардаги респондентлар Халқ қабулхоналари уларнинг муаммоларини, шикоят ва таклифларини ўз вақтида қабул қилаётган тизим сифатида билади ҳамда бу ерда муаммолар ўз вақтида ечим топишига катта ишонч билдиради. Шу билан бирга, халқ ва виртуал қабулхоналар одамларнинг фуқаролик позициясини ошириш, давлат ҳокимияти ва бошқаруви органлари фаолияти устидан тегишли жамоатчилик назорати ўрнатишга хизмат қилаётгани таъкидланмоқда.\nШароит ҳам муҳим\nХалқ қабулхоналари иш олиб бораётган бинолар ва уларнинг атрофи, фуқаролар учун яратилган шарт-шароитлар ҳам институт ходимлари томонидан батафсил ўрганилди. Жумладан, бинодаги шароит, унга келадиган йўлларнинг аҳволи, кутиш хонаси ва ёш болали оналар учун қулайликлар таҳлил қилинди.\nАниқланишича, кўпгина туманларда қабулхоналарга келадиган йўллар таъмирталаб аҳволда. Она ва бола хонаси учун махсус ходимлар ажратилмаган. Айниқса, Тошкент вилоятининг Ангрен, Бекобод шаҳарлари, Зангиота ва Қуйичирчиқ туманларида бу каби камчиликлар қайд этилган. Кўпгина биноларда туман ҳокими, туман прокурори, ишчи ишлар бўлими бошлиғи ва солиқ инспекцияси бошлиғининг қабул кунлари аниқ белгилаб қўйилмаган. Кутиш учун ҳам ҳеч қандай қулайлик яратилмаган.\nИнститут ходимлари 4 мингга яқин шикоят ва таклифнинг мазмунини ҳам ўрганди. Уларнинг асосий қисми бандлик, уй-жой билан таъминлаш, пенсия ва ижтимоий тўловлар, ҳуқуқ тартибот органлари фаолияти, соғлиқни сақлаш ва суд қарорлари ижроси билан боғлиқлиги аён бўлди.\nМуҳими, уларнинг асосий қисми туман халқ қабулхонасининг ўзида ҳал қилинган. Бу ҳар бир мурожаат билан алоҳида ишланса, муаммо шу жойнинг ўзида ҳал қилиниши мумкинлигини тасдиқлайди.\nМутахассисларнинг таъкидлашича, жойларда сайёр қабулларнинг ташкил этилиши аҳолининг ишончини янада оширишга хизмат қиляпти. Айниқса, Ўзбекистон Республикаси Президенти девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати масъул ходимлари, вазирлар, қўмита, ташкилотлар раҳбарлари, вилоят ҳокимлари иштирокида ташкил этилаётган сайёр қабуллар кутилган самарасини бермоқда. Шу боис аҳоли кўпроқ ўз мурожаатларини айнан улар орқали билдиришга интиляпти.\nҚисқаси, Халқ қабулхоналари фуқароларнинг ҳаётида учраши мумкин бўлган муаммоларни бартараф этиш, ўзи учун керакли деб ҳисобланган таклифлар билан мурожаат қилиш, турли соҳалар бўйича мансабдор шахслар фаолиятида йўл қўйилаётган хато ёки масъулиятсизлик, ноқонуний хатти-ҳаракат ва ҳаракатсизлик устидан шикоят қилиш имконини бермоқда. Фуқароларнинг манфаатлари таъминланган жамият энг олий жамият ҳисобланади. Халқ қабулхоналари мамлакатдаги ижтимоий муҳитга ижобий таъсир кўрсатди. Одамлар мурожаат қилиш маданиятини ўрганяпти, ўз муаммосини айта оляпти. Мулоқот жараёнида ўзи учун зарур ҳуқуқий билимларни ўзлаштиряпти.


Бугун Абхазия парламенти президентликка номзод Сергей Багапш тарафдорлари ҳаракатларини давлат тўнтариши уюштиришга уриниш, деб ҳисоблаш мумкин эмас, деб баёнот берди.\nСергей Багапш тарафдорлари мана бир неча кундирки Абхазия ҳукумати биносини эгаллаб турибдилар. Абхазия парламенти — Халқ йиғини раиси томонидан бугун имзоланган ҳужжатда мамлакат аҳолиси тартибни сақлаш ва қонунларга амал қилишга чақирилган.\nАбхазия президенти Владислав Арзинба ва бош вазир Нодар Хашба Сергей Багапшни 12 ноябр куни Сухуми шаҳрида бўлиб ўтган оммавий тартибсизликларни уюштирганликда айбламоқда. Ўша кунги тартибсизлар вақтида рўй берган отишма туфайли таниқли ҳуқуқ ҳимоячиси ва олим Тамара Шакрил ўлдирилган. Кўплаб одамлар эса жароҳатланган эди.


Сурхондарё вилояти Жарқўрғон туманида 1-синф ўқувчиси М.А.нинг (ўқувчининг вояга етмагани туфайли исми ошкор этилмайди - таҳр.) сумкаси мактабдаги таъмир ишларига 38 минг сўм талаб қилингани важи билан олиб қўйилди. Бу ҳақда Kun.uz нашри хабар бермоқда.\nМен энди мактабга қандай бораман? Сумкамни олиб қўйишди-ку, қайтариб беришсин, дея роса йиғлади. Шу кайфиятда боланинг таълим олишга қизиқиши қоладими? 38 минг талаб қилибди, бошқа синфларда ҳам пул йиғиш давом этмоқда. Мен учун мактаб ҳам масжид каби улуғ жой, тумандаги илғор фермерлардан бири бўлиб, синфхонани ҳомийлик асосида таъмир қилиб беришга ҳам тайёрман. Лекин нега боланинг кўнглини оғритиб, бундай хўрлайди? , дейди ўқувчининг момоси.\nОта-оналар иштирокида 28 апрель куни ўтказилган умумйиғилишда уларга ихтиёрий ҳомийлик асосида хайрия қилиши таклиф қилинган. Аммо аниқ сумма ва мажбурий пул йиғими ҳақида гап айтилмаган. Айни вазиятга ойдинлик киритиб, аниқ маълумот тақдим этаман , дейди директор Хазратқулова.\nЎзбекистон Республикаси Адлия вазирлигида 2012 йил 3 июлда 2377-сон билан рўйхатга олинган Халқ таълими муассасасининг Васийлик кенгаши тўғрисидаги намунавий низомга мувофиқ ота-оналар ихтиёрий равишда васийлик кенгаши қарори билан таълим муассасасининг моддий-техника базасини ривожлантириш, унинг биносини таъмирлаш ва ҳудудини ободонлаштиришга кўмаклашишлари мумкин, деб белгиланган. Ҳомийлик ёрдами фақатгина ихтиёрий равишда амалга оширилиши мумкин.\nКиритилди: 08:00 15.05.2019. Ўқилди: 679 марта. Фикрлар сони: 0 та.


Қозоғистонда 2019 йилнинг биринчи чорагида нефть қазиб олиш 4,2 фоизга ўсди\nЖаҳон 83 15.04.2019 09:23:29\nҚозоғистонда жорий йилнинг биринчи чорак якунлари бўйича нефтни қазиб олиш ҳажми 19,827 млн тоннага етган. Бу 2018 йилга қараганда 4,2% га ўсганлигидан далолат. Бу ҳақда Қозоғистон Республика Миллий иқтисодиёт вазирлигининг статистика қўмитаси маълум қилди.\nҲисоботда таъкидланишича, мазкур даврда газ конденсати 3,184 млн тонна қазиб олинган. Бу эса 2018 йилнинг январига нисбатан 4,7% кам. Табиий газ эса 14,635 млрд.куб.метрни ташкил этиб, 4% ўсган. Кўмир қазиб олиш 29,7 млн тонна, яъни 0,1% камайган. Темир ишлаб чиқариш 9,164 млн тонна, яъни 6,5% ташкил этди. Мис ҳам 27,3 млн тоннага ўсиб, 17,3% ташкил қилди. Олтин қазиб олиш 5, 258 млн тонна, яъни 20,2% кўтарилган бўлса, хром концентрати 1,2 млн тонна – 14,4 % ўсган.\nИА REGNUM нинг хабар қилишича, жорий йилнинг 14 март куни Қозоғистон миллий иқтисодиёт вазирининг ўринбосари Мади Такиев 2018 йилги кўрсаткичларига таққослаб, 2019 йил нефтни қазиб олиш 1,5% га қисқартирилади, деб таъкидлаган.\nҚозоғистон нефть қазиб олиш\nПрезидент Адлия ХТВ Жиззах ТИВ Бозор истеъмолчи учрашув Сеул Тошкент


«Виждонни уйғотиш»: мактабларда таълим-тарбияни яхшилаш бўйича...\n06.10.2018 11:08 0 637\nМактабда ҳамма ўқувчилар ақлий ёки жисмоний жиҳатдан тенг бўлмайди, бу реал ҳолат. Аммо жисмонан бақувват ўқувчиларнинг айрим, баъзан аксари кўп вақтини, керакли даврини нима билан ўтказиб қўяди, албатта, ё волейбол, ё футбол ёки яна қандайдир бошқа ортиқча машғулотларга берилиб кетиб бой бермоқда ва бу ҳеч кимга сирмас.\nБуни таълим ва тарбия билан тартибга солиш керак назаримда.\nОддий. Шунақа ортиқча ўй-хаёл ва ҳаракатларда юрган ўқувчиларнинг билимини жиддий таҳлил қилиб, жуда суст ўқиётган фанларидан то қониқарли ва яхши баҳолар олмагунича волейбол, футбол ёки бошқа мусобақалар пайтида оддий ва ўйинга алоқаси йўқ, аммо одам соғлиғи, керак бўлса ақлий ўсишида ёрдам берадиган жисмоний машқлар қилиши юклатилса ҳамда жисмоний тарбия фани нисбатан назарий қилиб ўтилиши белгиланса мақсадга монанд бўларди.\nҚолаверса, мактабда тарбияси ўзгарган, ўқувчига хос бўлмаган ҳаракатлилари кузатилса, равшанлашса, синфхонани тозалаш, мактаб ҳудуди ва атрофидаги тартибсизликларни дарсдан кейин яхшилашга, сарамжонлашга йўналтириш ҳам яхши самара беради. Шунда бола келажакда одам хатоси учун бундан-да кўп қийинчиликлар кўриши мумкинлигини ҳам ақлан, ҳам руҳан сезган ҳолда ўсиб боради. Қолаверса, биз билган Жанубий Кореа сериалларида ҳам ушбу ёндашув ва тартибда ўқувчиларни тарбиялаш лавҳаларини кўргансиз, эсланг. Хўш, бизлар ҳам ривожланган давлатлар тизимидан кераклисини олиб татбиқ қилсак бўлмайдими, бу катта пул талаб қиладими — асло. Ўзимизга боғлиқ, холос.\nТўртта мавзудан кейин ўқувчилар билимлар беллашувини синфлар ўртасида мунтазам ўтказишни жиддий йўлга қўйиш керак. Мусобақа дарсдан кейин уюштириб турилади. Ушбу беллашув қуйидагича бўлади:\nЎқитувчи тўртта мавзудан 100 га яқин тестлар ишлаб чиқиб, тест айтилаётган пайтда икки синфнинг ўқувчилари бир-бирининг ёнида ўтирган ҳолда ўз жавобларини белгилаб кетади. Бундай пайт иккала ўқувчи бир-бирига кўчиртириши ва бошқа айёрликлар қилишига йўл қўйдирилмаслиги балл тўплаш жараёнида қизғин баҳсни келтириб чиқаради. Баллар умумий белгиланиб, қайси синф ютгани маълум қилинади ва синфлардаги фаол ўқувчилар алоҳида қўшимча баҳоланади. Кейинги мусобақада фаоллар сони нечтага кўпайгани ҳисобланиб, бунинг учун ҳам синф ғолиблигида асқотадиган қўшимча баллар берилади. Бунинг таъсирли жиҳати шуки, қайсидир синфдаги ўқувчининг оқсаб, синфнинг кам балл олиб ютқазишига сабабчи бўлгани учун виждони қийналиши, оқибатда дарсларни ўзлаштиришга жиддий қараши бошланиб, шу ва бошқа ўқувчилар учун яхши натижага ундаши салмоқли самара беради.\nЎқувчи ўзининг вазифасини билмаслиги ёки енгил қараши бугун синфни, эртага маҳаллани, кейин жамиятни орқага тортиб бориши мумкинлигини, бунинг олдини олиш ўзининг қўлида эканини тушуниб, ҳам ақлан, ҳам руҳан ўсиб боради.\nЎқитувчининг ўқувчи учун умуман аҳамиятга эга бўлмаган конспект қилиш тартиби бекор қилиниши керак. Бир йилда вилоят ХТБ томонидан олти маротаба махсус холис комиссия тузилиб, навбати билан синф ўқувчилари олаётган билимни аниқлаш учун ҳар хил фанлардан тестлар олиниши лозим. Синф бўйича кўрсаткич 75 фоиздан кам бўлса, тегишли фан ўқитувчисининг фаолияти ўрганилиши керак. Учинчи маротаба яна паст кўрсаткич ёки ўша миқдор бўлса, ўқитувчи лаёқатсиз деб топилиб қандайдир чора кўрилиши керакки, у ўз устида қоғоз билан эмас, ўқувчилар билан ишласин. Аммо фақат ўқувчи томонидан ушбу фоиз пасайиши тасдиқланса, ота-онасига жарима тўлатишни йўлга қўйиш керак. Бу принцип ота-онага бепул таълимни қадрлаш ва ўз фарзандига лоқайд бўлмасликни эслатиб туради.\nФарзандга, ўқувчига ҳам ўқитувчининг, ҳам ота-онанинг масъуллиги ошади бу жараёнда.\nКамина ўқитувчи бўлиб ишлаган пайтида нафақат юқоридагиларни, яна бир муҳим ва психологик тарбияга йўналтирилган усулни қўллаган эди, яъни:\nЎқувчи мактабда кўп вақтини парта қаршисида ўтказади. Аммо партада ўқувчи кўриб турадиган кичик бўлса-да «эзгулик ачитқиси» йўқ. Айрим синф раҳбарлари парталарига ўз психологиясидан келиб чиқиб, маъқул кўрган цитаталаридан бирортасини қўйгандир. Аммо бу ҳам мавҳум масала.\nУшбу «ачитқи» барча мактабларимизда жорий этилса, ишонаман, ўз кучини беради.\n1. «Эзгулик ачитқиси»:\n«Ўқувчи, унутма — мактабга қандай келишинг, столда қанақа ўтиришинг, дарсга қанчалик қизиқишинг ва нисбатан ўзлаштиришинг, синфдошингга ва устозингга қандай муомалада, муносабатда бўлишинг бу — ота-онангдан қандай тарбия олаётганинг, ота-онанг қандай тарбияга эга ва ким эканлигини намоён қилиш дегани! Ота-онангни ва ўзингни ҳурмат қил! Устоз — волиданг каби улуғ кишидир! Бу шиорга амал қилишинг келажагинг ҳақида башорат бўлиб боради».\n2. Синф эшиклари тилга кирсин.\nҲар бир синфхонага кириш эшиги юзига: «Уйга вазифангни ва олаётган билимларингни бугун дарсда билдириб қўй. Ўзингни ҳеч кимдан кам эмаслигингни яна бир бор исботла».\nЭшикнинг синфхонадан чиқиш юзига: «Бугун дарсликдан, устозингдан нима олиб кетяпсан. Сен ўқувчи бўлиб ютиб кетяпсанми, ютқазибми?» Шунга ўхшаш сўроқлар бошқа соҳалар учун ҳам зарар қилмайди. Масалан, шифохоналар эшикларига, банклар эшикларига ва ҳ.к.\nМақсад оддий — виждонни уйғотиб туриш.\nтаълим таклиф тарбия мактаб


Назарбоев бутун дунёни асабийлаштираётган ҳолат ҳақида гапирдиHaqida.net\nHome Dunyo Назарбоев бутун дунёни асабийлаштираётган ҳолат ҳақида гапирди\nҚозоғистон президенти Нурсултон Назарбоев жаҳонда қуролланиш бўйича харажатлар даражаси ўсиб бораётгани ҳақида гапирди, деб хабар бермоқда Tengrinews.kz.\nНазарбоев Остона клубининг учинчи ҳар йиллик йиғилишида нутқ сўзлади. Унинг маълум қилишича, жаҳонда қуролланишга харажатлар ортиб бормоқда, ким тезроқ қурол сотиб олиш бўйича пойга бошланган ҳамда ядро қуролини қўллаш таҳдиди яна туғилган.\n«Яқин Шарқ ҳамда Африкадаги ҳарбий ҳаракатлар кўплаб йиллар, ўн йиллар давомида фаол босқичда турибди. Афғонистон, Ироқ, Украина, Тоғли Қорабоғдаги вазият жуда кескин. Глобал кескинликнинг ортиши эса қуролга талабни кўпайтирмоқда», – дея айтиб ўтди Нурсултон Назарбоев.\n«Ҳарбий харажатларнинг ўсиши – бу нафақат хавфсизликка таҳдид, балки иқтисодий ҳамда инсон ресурсларини Ердаги ривожланиш ва талабларга ҳақиқий эҳтиёждан ўзига самарасиз тортиб олишдир», – дея маълум қилди Назарбоев.\n«Оммавий қирғин қуроллари синови, Корея ярим оролидаги вазият бугун бутун дунёни асабийлаштирмоқда. Бу ҳолатда йирик давлатлар ўртасида ракеталарга қарши мудофаа масалалари, ядро қуролини қисқартириш бўйича бир қарорга келинмаяпти», – дея таъкидлаб ўтган Нурсултон Назарбоев.\nХорижий тилларни осон ўрганишни истайсизми? Шошилинг, Янги йилгача махсус чегирма!


Пахтасаноат директорлиги учун 230 минг доллар "тўлади" - zarnews.uz\nПахтасаноат директорлиги учун 230 минг доллар "тўлади"\nҲа, бу бор гап. Буни эшитган кишининг хаёлидан чет эл киноларидаги сюжетлар ўтиши табиий. Чунки йирик миқдордаги пулларнинг олди-бердиси, у билан боғлиқ жиноятларни аксарият ҳолларда хориж фильмларида кўрамиз. Оқдарёлик Жасур Латипов (исм, фамилиялар шартли) эса буни реал ҳаётда амалга оширди.\nУ Паст Дарғом тумани, Жума шаҳрида жойлашган “Жума пахта тозалаш заводи” товаршуноси Раъно Нодирова билан 2006 йилда танишади. Ўн йил давомида бир-бирининг мушкулини осон қилиб келган икковлон характерлари, ошна-оғайнилари ҳақида керагича маълумотга эга бўлиб қолади. Шундай кунларнинг бирида Жасур Р.Нодировага “жиддий” илтимос қилади.\n- “Самарқандпахтасаноат ҳудудий филиали” масъулияти чекланган жамияти раислигига ўтмоқчиман, - дейди у. – “Гаплашинг” шу лавозимга жойлашиш учун қанча кетса бераман.\nТабиийки, бу гапни эшитгандан сўнг Р.Нодированиг “ҳаловати” йўқолади.\n– Керакли жойда танишларим бор, масалани ҳал қилса бўлади, – дея Раъном Ж.Латиповнинг мушкулини осон қилишга киришади.\nХурсанд бўлган Жасур дастлаб 30 минг АҚШ доллари беради. Шундан сўнг тез-тез Р.Нодировадан хабар олиб туради. Орадан бир йил ўтсада режалар натижа беравермайди, бироқ Жасур ҳам умидини узмасди. Холи-жонига қўймаган Жасурни тинчлантириш мақсадида Раъно Тошкентга сим қоқади.\n– Катталар сал қаршилик қиляпти, бир иложини топамиз, шошилмай турсин, – деган жавоб эса Жасурга етарли эди. Табиийки, у буни ўз билганича тушунади ҳамда ишни тезроқ битиши учун ҳаракатини бошлаб юборади. Бир неча кундан сўнг Раъно Тошкент шаҳрига бориб, Умид Ниҳолов билан учрашади.\n– Мижозингни иши ҳал бўляпти, – дейди Умид. – Яқин кунларда уни чақиртиради. Келгуси йилнинг бошидан ишига киришади. Фақатгина пулларни тўлиқ олиб келсин.\nКўп ўтмай Раъно яна Тошкентда кўриниш беради. Бу сафар у энди Жасур бериб юборган ҳужжатлар ва пулларни У.Ниҳолов етказади. Жасур Тошкент шаҳрига суҳбатдан ўтиш учун бориб, бир неча кун чақириб қолишларини кутиб чарчайди.\nТумандаги лавозимини талаб даражасида бажармаган, лавозим мажбуриятларига панжа орасидан қараб келаётагн Жасур эгаллаб турган лавозимидан озод қилинади. Шу боис Раъно иккиласининг ўртасига нифоқ тушади. “Энди пулларни қайтариб олиш керак, бироз қўрқитиб қўйсак ишимиз тезлашади”, деган ўй билан Жасур Раънонинг хонадонига шерикларини олиб боради.\n– Жасур аканинг пулларини қачон қайтарасиз, – дейди ўзини Жонибек деб таништирган йигит. – Сизга бир ой муҳлат, пулларни қайтармасангиз сизга ҳеч ким ёрдам беролмайди.\nХуллас, яна ўша хорижий кинолардаги сюжетлар такрорланади. Шу боис, январ “битмаган” ишнинг хизмат ҳаққининг бир қисми май ойига келиб Жасурга қайтариб берилади.\nЛавозимни сотиб олишга уриниш, унинг ортидан ноқонуний бойлик орттириш ҳеч қачон яхшиликка олиб келмаган. Жасур билан шундай бўлди. У “Пахтасаноат” ҳудудий филиали раҳбарлигига эришиш учун “тўлаган” пулини қайтариб олиш учун ҳуқуқ-тартибот идораларига мурожаат қилди.\nТергов-суриштирув ишлари давомида унинг жиноий фаолияти етарли далиллар билан ўз исботини топади. Суд мажлисида унга Жиноят Кодексининг тегишли моддаларига асосан 8 йилга озодликдан маҳрум қилиш жазоси тайинланди.\nЖиноят ишлари бўйича Самарқанд шаҳар судининг ҳукмига кўра, пора предмети ҳисобланган 230 минг АҚШ доллари судланувчи Р.Нодирова ва У.Ниҳоловлардан солидар тартибда давлат фойдасига ундириш белгиланди


Бошқа жумҳуриятларда матбуот ва миллий ҳаракатлар кучли бўлгани боис эркинликнинг майдони ҳам кенг бўлди. Бизда эса Коммунистик партия жиловга маҳкам ёпишиб олган ва жон бериши амри маҳол эди. Бу ҳол сайловларга ҳам ўз таъсирини урмай қолмади. Аммо бошқа жойлардаги ҳаракатлардан илҳомланган одамлар якка тартибда бўлсада ўз номзодларини илгари суриб, сайловнинг илгаридан белгиланган қоидасини буза бошладилар. Баъзи жойларда халқ жунбушга келган эди. Чунки матбуот ҳам худди ана шундай кўринишда, баъзилари курашчан ва баъзилари цензуранинг қуюқ соясида қолганди.\nШу боис ҳам сайловдаги дастуримда Ўзбекистонда “Ошкораликка кенг йўл очиш масаласига диққат қаратаман”, деган вазифани олдимга қўйган эдим.\nЮқорида айтганимдек, СССРнинг бошқа жойларига нисбатан ошкоралик бизда жуда суст эди. Қаршилик эса жуда кучли. Газеталарда чиққан ҳар бир танқидий мақола халқ орасида воқеага айланса-да айни пайтда унга кўрсатилган қаршилик ҳам катта воқеа эди.\n1990 йилда тузилган Ошкоралик қўмитаси қисқа вақтдаи Олий кенгашнинг энг етакчи ва айни пайтда Каримовнинг энг бошини оғритган қўмитасига айланди. Қўмита аъзоларининг кўпчилиги мустақил сайланган депутатлардан ташкил топганди. Чунки коммунистик партия рўйхатидан сайланганларни олдиндан турли комиссиялар рўйхатига киритишган ва “ўзбошимчалар” четда қолишганди. Янги қўмита тузилгандан кейин уларга йўл очилганди. Оддий одамлар майли, ҳатто депутатлар ҳам арз додларини шу қўмитага айтадиган бўлишди. Лекин Эркин ака негадир тиш тирноғи билан масалаларни ёпиб юборишга интиларди.\n…Фарғоналик депутат, драматург Иномжон Турсуновни Тошкент меҳмонхонасида миршаблар дўппослаганини эшитганимизда дарҳол қўмитанинг мажлисини чақирдик. Аммо Эркин ака:\n-Бу масаланинг бизга дахли йўқ, қонунчилик қўмитаси кўриши керак,-дедилар.\n-Улар ҳам кўришсин, аммо биз ҳам ўз муносабатимизни билдиришимиз зарур,-дедик.\nҚўмита тўпланадиган кун Эркин аканинг умр йўлдоши Гулчеҳра опа телефон қилиб:\n-У киши касал бўлиб қолдилар… акангизни эҳтиёт қилинглар,-деди.\nМажлисга раислик қилдим ва матбуот воситаларидан вакиллар чақириб масалани ёритишни сўрадик. Лекин кечқурун телевидение ҳам, радио ҳам, эртасига газеталар ҳам қўмита мажлиси ўтгани ҳақида хабар берган бўлсаларда Иномжон Турсунов масаласини четлаган эдилар. Радиотелевидение қўмитаси раиси Ганжа Ёқубовга телефон қилдим:\n-Эркин акам билан гаплашсангиз бўлармиди, кеча хабарни у кишининг ўзлари таҳрир қилиб берганлар,-деди у.\n-Кеча у киши ишга чиққанлари йўк-ку?!-ажабландим мен.\n-Бунинг учун ишга чиқишнинг кераги йўқ, уйдан туриб ҳам рухсат бериш мумкин…,- деди Ганжа Ёқубов ва курашимиз осон кечмаслиги ҳақида гапирди ҳамда телевидениеда “Депутат минбари” рукнини ташкил қилиш ҳақида таклиф қилди. Шундан билдим-ки у одам ҳам ислоҳотлар тарафдори ва хабарни таҳрир қилиш унинг ташаббуси эмас…\nБир куни қашқадарёлик депутат Мурод Жўраев хат ташлаб кетди. У Муборак шаҳрида ишлаётган мустақил телевидение ёпиб қўйилгани, ошкоралик бўғилгани ҳақида ёзганди. Текширишга бораман, десам, Эркин ака:\n-Бу жуда ҳам муҳим масала экан, оқсоқол билан маслаҳатлашиб, ўзим бориб келаман,-деди.\nЛекин доим бир муаммони рўкач қилиб, масалани орқага ташлайверди. Мурод Жўраев яна келиб кетди. Қўмитанинг бўлажак мажлиси кун тартибига бу масалани киритишни талаб қилдим ва ўзим Муборакка бориб келдим. Эркин ака негадир ҳеч нарса демади. Воқеаларни айтиб бергандимда ачиниш билан тинглади ва тадбир олиш кераклигига ишора қилди. Шундан кейин қўмита мажлиси учун ҳисобот тайёрладим. Аммо муҳокама куни Эркин ака келмай қолди. Уйидан телефон қилишди.\n-Қон босимлари ошиб кетган. Нега бунча азоб берасизлар,- деди умр йўлдоши.\nМажлисга Мурод Жўраевнинг ўзини ҳам таклиф қилган эдик. Аммо келмади. Ўша кун депутатларнинг ташаббус гуруҳида ҳам бу масалани қўйгандик. Унга ҳам келмади. Эшитсак, у саҳарлаб йўлга чиқиши олдидан ётган уйига кимдир милтиқдан ўқ отган ва у ётоқда бўлмагани, йўлга чиқиш учун ҳозирланаётгани боис тирик қолган. Ошкоралик қўмитасининг бу борадаги норозилик баёнотини тайёрладик ва аксар депутатлар қўл қўйишди. Тағин матбуотда берилмади. Суриштирсак, Эркин акадан изн олишган экан…\nБуларга қарамай асосий вақтимни “Матбуот ҳақида”ги қонун лойиҳасини тайёрлашга сарфлар эдим. Болтиқ бўйи жумҳуриятларида қабул қилинган қонунларни ва баъзи Ғарб давлатларининг бу борадаги ҳужжатларини ўрганиб ўзимизнинг лойиҳани тайёрладим. Кейин ўқиб чиқиш учун Эркин Воҳидовга бердим. Лойиҳани у киши доим қўлида олиб юрди. Иш жойида ҳам унга термулиб ўтирарди. Бир куни қайтиб берди. Қарасам, мен ёзган лойиҳа ўрнида мутлақо бошқа нарса:\n-Бу нима?-дедим Эркин акага.\n-Олий Кенгаш аппаратидаги ҳуқуқшунослар кўриб чиқишди ва амалдаги қонунларга зид бўлмаслиги учун бироз тузатишди.\n-Бу тузатилган эмас, бутунлай бошқа нарса-ку?!\n-Биласизми, қонун ёзишнинг ўз тили бўлади ва ўз мутахассислари бор. Улар ҳам бир вариант тайёрлашган экан, мен шуни қабул қилдим.\n-Фақат ўзим ёзганим йўқ, ҳуқуқшунослар, журналистлар ва бошқа экспертларни ҳам жалб қилганимни биласиз-ку?\n-Биламан, биламан, лекин эртага лойиҳамиз сессиядаан қайтмаслиги учун уларникини олайлик ва ўшанга тузатишлар киритайлик.\nУзоқ тортишдик. Охири икки вариант ҳам қолаверсин, деган нуқтага келдик. Чунки олдинда қўмитамиз мажлиси, қўмита аъзоларининг ва бошқа қўмиталарнинг таклифлари ҳам бор эди. Қўмитамизнинг мажлисида бўлган гапларни айтишимни Эркин акага билдирдим. Шу боисми у киши яна мажлисга келмади. Биз ўзимиз тайёрлаган лойиҳани қабул қилиб, кенгайтирилган мажлис ўтказиш, унга барча муҳаррирлар, қизиққан журналистлар, мутахассислар ва бошқа қўмиталардан депутатларни таклиф қилиш ҳақида гаплашдик.\nШундан кейин Каримов чақирди.\n-Эркин Воҳидов латта чиқиб қолди-ку?- деди у,- доим мажлис ўтказадиган кунларингиз касал бўлиб қолади.\n-Аслида ҳам бироз касалман одам,-дедим .\n-Бизнинг болалар бир қонун лойиҳаси тайёрлаган эди, ўзим кўриб чиқиб унга бергандим, лекин негадир уни қолдириб юборишибди-ми?\n-Бизга у лойиҳани сиздан эмас, Олий кенгаш аппаратидан келди, деб айтишганди.\n-Аппаратдагилар сизларнинг хизматкорингиз. Уларнинг қонун таклиф қилиш ҳаққи йўқ. Бу ҳақ менда ва сизларда бор.\nИш-ишдан, ғишт қолипдан кўчганини, энди орқага юриб бўлмаслигини айтдим.\n-Керак бўлса қонун қабул қилингандан кейин ҳам уни эълон этгунга қадар қайта ёзиб чиқишимиз мумкин, ўшандан кейингина қўл қўяман, буни назарда тутинглар,- деди Каримов.\nАммо Каримов айтганидек бўлмади. Биз маҳкам турдик ва қонун лойиҳасидаги асосий принципларни сақлаб қолдик. Ҳатто ўша илк қонунда “Ўзбекистонда цензура бекор қилинади” деган моддани ҳам сақлаб қолдик. Лекин Каримов қонунни имзолаган бўлсада, унга риоя қилмади, матбуотга эркинлик бермади.\n…Бир куни Шовруқ Рўзимуродов кириб келди.\n-Менинг устимдан жиноий иш очишибди,-деди у.\n-Баҳона қилишаяпти, бировга уй олишида ёрдам қилгансан, деб. Агар депутат ёрдам қилмаса ким ёрдам қилади?\nЭркин ака Шовруқни диққат билан эшитти. Унинг ҳамма гапларига қўшилди ва керак бўлса Олий Кенгаш ҳайъатида масалани кўтариши, ҳатто Президент билан ҳам гаплашажагини айтди. Шовруқ чиқиб кетгандан кейин:\n-Бу биринчи сессияда Президентга қарши чиққан бола эмас-ми? Анчагина саводсиз кўринади-ми?,- деди.\nОрадан кўп отмай Шовруқни қамашди ва бир куни Олий Кенгаш ҳайъатига муҳокама қилиш учун олиб келишганда биз депутатни қўлида занжир билан олиб юрилишига қарши исён қилдик. Эркин ака индамай ўтирди. Кейин ранжиганимни сезди шекилли:\n-Бефойда, ҳаммаси бефойда, унинг тақдирини ҳал қилиб қўйишган, ёш йигит экан, жувонмарг бўлиб кетмоқда,-деди.\nБиз сессияда Шовруқ масаласини кўтарган кунимиз ҳам Эркин Воҳидов миқ этмай ўтирди .У киши ҳаддан зиёд “маданиятли” одам. Масалан, тушга чиққанимизда, хонага қайтар эканмиз, лифтнинг эшиги очилса:\n-Қани, қани, марҳамат!-деб тураверарди ва уни ҳурмат қилганлар ҳам чекинишарди, шу зайл баъзан лифтнинг эшиги бекилиб у ташқарида қоларди. Лекин Каримов режими пайтида у ташқарида қолмади, доим ичкарида бўлди.\nОшкоралик қўмитаси ишида ҳам у доим ана шундай кутиб туриш ва бошқаларни ўтказиб юбориш услубини қўлларди.\nОшкоралик қўмитаси энди оёққа тураётган кунларда Эркин Воҳидов қўмитамизнинг хизмат машинасида кетаётганда, дўрмон йўлида кимдир машинага қарата ўқ узган. Эркин ака дарҳол орқага қайтишни буюриб, уйига борган. Шофер эса келиб бизга:\n-Машинага кимдир ўқ отди,-деди.\nЭркин аканинг уйига телефон қилсак, у шундай бўлганини тасдиқлади ва мазаси қочиб қолганини айтди. Шу куни Москвада чиқадиган “Комсомолская правда” газетасида бу ҳақда хабар чиқди.\nБиз ошкоралик қўмитасининг мажлисини чақириб, суиқасд орқасида ким турганини аниқлаш масаласида ҳуқуқ-тартибот идораларига мурожаат эттик, масалани сессияга олиб чиқиш борасида қарор қабул қилиб, президиумга топширдик.\nЭртасига Олий Кенгаш ҳайъатининг ёпиқ йиғилиши бўлди. Унда Каримовнинг ўзи қатнашди ва президиум аъзоларидан бошқа одам киритилмади.\nМажлисда Эркин Воҳидов воқеа ёлғонлигини айтгани, матбуотда чиққан хабар уйдирмалиги ва “миш-миш”ларни тарқатганларга қарши баёнот қабул қилингани, шофернинг иши билан МХХ шуғулланиши ҳақида қарор олинганидан воқиф бўлдик.\nШоферни дарҳол ишдан олиб, қамаб қўйишди. Унинг оиласи ва бола чақаси чинқираб келди, Эркин ака бир нарса қила олмаслигини айтди. Поликлиникада Эркин аканинг умр йўлдошини кўриб қолдим. У бизнинг ҳаракатларимиз учун Эркин акани қийнашаётганини айтиб, бизни тартибга чақирди.\nЎқ отилгани аниқ. машинани дарҳол текширтирганимизда мутахассислар ўқ теккан жойни аниқлашди. Эркин аканинг ўзи ҳам кўпчиликка бу гапни айтди. Кейин нега сўзидан қайтди? Қўрқдими?\nХабарни ёзган журналист қувғинга олингани, шофернинг қамалгани нима бўлди? Агар ўшанда Эркин ака маҳкам турганда ва суиқасд иши очилганда шу воқеадан кейинги йилларда юз берган кўп нарсаларнинг балки олди олинган бўлармиди? Эркин акани қўрқитиб, бошқаларни эса йўқотиб юборишди. Агар у маҳкам турганда уни йўқотишга журъат этишолмасди, унинг обрў эътиборидан қўрқишарди ва бу қолганларни ҳам қутқарган, Ўзбекистон бугун балки демократик давлат бўлармиди?\nАммо Эркин ака қадамба қадам орқага одимларди. Бир куни:\n-Эркин ака, бунинг отини чекиниш дейдилар, путуримиз кетиб қолади,-дедим.\n-Путуримиз кетиб қолмаслигининг олдини олиш учун уриниб келаяпман-да,-деди у киши парво қилмаган ҳолда.\nЭркин ака характери жиҳатидан жуда юмшоқ, бировнинг кўнглини оғритмасликка ҳаракат қиладиган, ҳазилни севадиган, доим кулиб юрадиган одам. Ҳар қандай жиддий масалани ҳам бемалол ҳазилга буриб юбора олади. Ҳузурига келган ҳар қандай одамни бемалол эшитар, гарчи доимий сигарет чекмаса ҳам улар билан биргалашиб тутатар ва одамларни ўзига маҳлиё эта биларди.\nМасалан, мустақиллик тарафдори бўлган бир киши билан бу масалада очиқ гапалаша олса, орадан кўп ўтмай мустақилликни истамаган одам келса, у билан мустақиллик ҳеч нарса бермаслиги тўғрисида ҳам бемалол гаплашаверарди.\nЭркин ака ватан ҳақида йиғлаб шеърлар ёзиши ва ҳаммани ҳайратга солиши мумкин ва амалда ватанни кичик бир манфаатга сотиб юбориши оддий ҳол эди. Ошкоралик қўмитасини қонунга хилоф равишда ёпишганида, “Халқ сўзи” газетасини “синдириш”ганида, демократ депутатларни қамашганда, уларнинг депутатлик ваколатларини тўхтатганларида, ҳатто яқин сафдошларини ўлдирганларида, оилаларини қувғинга олишганида ҳам Эркин ака жимлигини бузмади. Аммо лирик, фалсафий шеърлар ёзишни ҳам тўхтатган эмас. Балки шунинг учун ҳам у қаҳрамондир! Яъни биз билмаганни билади ва биз қила олмаганни уддалайди.\nХуллас, ошкоралик ана шундай ўлдирилди ва бу ишда энг асосий роллардан бирини Эркин Воҳидов ўйнаб берди. Бу унинг кейинчалик сессияларда Каримовнинг сиёсатини оқлайдиган мурожаатлар билан чиққанида, 1999 йил воқеларидан сўнг “Сизга отилган ўқ менга тегсин” деб Каримовга бағишлаб шеърлар ёзганида, йилига бир марта орден олганида ҳам тасдиғини топди.\nАммо биз маълум нарсаларга эмас, мавҳум нарсаларга кўпроқ ишонамиз. Ҳали ҳам Эркин Воҳидовни улуғлаймиз, шеърларини ёдлаймиз, қўшиқ қилиб айтамиз… Шунақа бағри кенг халқмиз…


Бизнинг МЧЖ битта муассис томонидан таъсис этилган. Қурилиш ташкилоти билан буюртмачининг материалларидан қурилиш ишларини бажаришга шартнома туздик. Муассис ишларни бажариш учун қурилиш материалларини харид қилди ва уларни устав фондини шакллантириш ҳисобига МЧЖга берди. Ушбу қурилиш материаллари билан устав фонди тўлиқ шаклланди. Қурилиш якунлангач, материалларнинг бир қисми фойдаланилмай қолиб кетди. Муассис фойдаланилмаган материалларни олиб кетишга ва УФни ушбу суммага камайтиришга қарор қилди.\n1. Муассис аввалига материалларни УФни тўлдиришга киритиб, кейин уларни УФни камайтириш ҳисобига олиб кетишга ҳақлими?\n2. Корхона ва муассис учун ушбу операцияларнинг солиқ оқибатлари қандай бўлади?\nЖамиятнинг ягона муассиси қуйидагиларга ҳақли:\n● устав фондини нафақат маблағлар киритиш билан, балки материаллар билан ҳам шакллантиришга («Масъулияти чекланган ҳамда қўшимча масъулиятли жамиятлар тўғрисида»ги Қонуннинг 15-моддаси);\n● УФни камайтириш тўғрисида қарор қабул қилишга (Қонуннинг 19-моддаси).\nЭслатиб ўтамиз, жамият УФни камайтириш тўғрисида қарор қабул қилинган кундан эътиборан 30 кун мобайнида бу ҳақда МЧЖнинг барча кредиторларини хабардор қилиши, шунингдек қабул қилинган қарор ҳақида ОАВда эълон бериши зарур.\nУФни камайтириш тўғрисида қарор қабул қилинганда жамиятда муассис олдидаги қарздорлик юзага келади. Ушбу қарздорлик муассиснинг хоҳишига қараб материаллар билан сўндирилиши мумкин.\nУстав фондига материаллар киритилганидан кейин улар юридик шахс – жамиятга тегишли бўлади. Жамият уларни тасарруф этишга ҳақлидир. Шу билан бирга муассиснинг қарзни материаллар билан сўндириш қарорига розилик билдириши ҳам мумкин.\nФойда солиғи ва ЯСТ\nМатериаллар олинган нархда бериладиган бўлса, бошқа даромад юзага келмайди (Солиқ кодексининг 132-моддаси 1-банди, 133-моддаси). Солиқ солинадиган объект мавжуд эмас.\nҚҚС (тўловчилар учун)\nМол-мулкка бўлган мулк ҳуқуқини ўтказиш ҚҚС солиш мақсадлари учун реализация қилиш обороти деб эътироф этилади (Солиқ кодексининг 199-моддаси 1-қисми 1-банди).\nСолиқ солинадиган база реализация қилинаётган материалларнинг қиймати асосида, бироқ таннархидан паст бўлмаган қийматда ҚҚСни киритмаган ҳолда белгиланади (Солиқ кодексининг 204-моддаси).\nВазиятни мисолда кўриб чиқамиз:\nКорхона уставда кўрсатилган УФ билан рўйхатдан ўтказилди\nМуассис ҳиссани қурилиш материаллари билан киритди\nМуассиснинг УФни камайтириш тўғрисидаги қарори рўйхатдан ўтказилди\nҚҚС тўловчилар учун проводкалар\nҲисобварақ-фактура бўйича 4,8 млн сўмлик (таннарх + ҚҚС) қурилиш материаллари берилди\nМуассисга материаллар таннархи бўйича жўнатилди (ҳисобварақ-фактуранинг 5-устуни)\nҚҚС ҳисобланди (ҳисобварақ-фактуранинг 7-устуни)\nҚҚС тўламайдиганлар учун проводкалар\nҲисобварақ-фактура бўйича таннархи – 4,8 млн сўм бўлган қурилиш материаллари берилди:\n*Хўжалик юритувчи субъектлар молиявий-хўжалик фаолиятининг бухгалтерия ҳисоби ҳисобварақлари режасида (АВ томонидан 23.10.2002 йилда 1181-сон билан рўйхатдан ўтказилган 21-сон БҲМСга 1-илова) 6620-счёт «Чиқиб кетаётган таъсисчиларга улушлари бўйича қарз» деб номланган. Ушбу счётда УФдаги ўз улушини камайтираётган муассисларга қарзни ҳам ҳисобга олишни тавсия этамиз.\nМуассисга қайтариладиган сумма илгари у корхона устав фондига киритилганлиги сабабли муассиснинг даромади ҳисобланмайди. Шу боис муассисга қайтарилган улушнинг бир қисми суммасидан ЖШДС ушлаб қолинмайди.


Ҳасад ақлни кесар – oliymahad.uz\nҲасад ақлни кесар\n“Ёки улар Аллоҳ Ўз фазлидан берган неъматлари учун одамларга ҳасад қилишадими?!” (Нисо,54)\n“Мўъминда ҳасад ва иймон жаъм бўлмайди.” (Байҳақий ривояти)\n“Уч тоифа кишиларнинг дуоси қабул бўлмайди: қочоқ қулнинг, осий фарзанднинг, ҳасадгўйнинг.” (Абу Лайс ас – Самарқандий)\nАллоҳ таоло инсонни икки мураккаб унсур – руҳ ва жисмдан яратди. Унга турли хулқ – атвор, шакл-шамойилни ризқ қилиб берди. Пок фитратда туғилган гўдак шу икки асоснинг тарбия этилишига муҳтождир. Ўтган салафларимиз энг аввало рухий тарбияга эътибор қилганлар. Чунки бу дунёда ҳам, охиратда ҳам жисмнинг роҳатда бўлиши учун, аввало ана шу рухнинг тозалиги катта аҳамиятга эгадир.\nМаънавий дунёнинг хазиналаридан бўлган олий сифатлар билан бирга, инсонинг таназзулига сабаб бўлувчи ёмонлик, ёлғон, ғийбат, адоват каби разил хулқлар дунё яратилгандан бери Одам фарзандлари орасида яшаб, ҳар бир жараёнда ўз таъсирини кўрсатиб келмоқда. Шу иллатлар қаторида ўз ўрнига эга бўлган, кўплаб ёмон ишларнинг онабошиларидан бири – ҳасаддир.\nҲасадга берилган таърифлар ичида энг мукаммалларидан бири бу таърифдир: “Ҳасад – бандага Аллоҳ томонидан берилган неъматнинг зойил бўлишини исташ, ҳатто йўқотишга ҳаракат қилишдир”.\nҲасад – бу яширин рақобатдир. Рақобат бўлганда ҳам зарари умумий, натижаси надомат билан тугайдиган хили.\nҲасад иблис алайҳиллаънадан бошланиб, инсоният орасида кўпайди. Бу иллат аввало, ўзи жой олган инсон танасини заҳарлаб, кейин зарарларини у орқали атрофга тарқатади. Натижада, турли ижтимоий парокандалик вужудга келади.\nАллоҳ таоло ҳасаддан, ҳасадчидан узоқ юриш, уларнинг ёмонлигидан паноҳ сўрашга буюриб: “Ва ҳасад қилган ҳасадчининг ёмонлигидан (паноҳ сўрайман) деб айт“ дея марҳамат қилди.\nҚуръони карим қайтараётган, айтилиши осон, оқибати азобли бўлган бу сўз бора – бора мустаҳкам ришталарнинг узилиши, бақувват таналарнинг йиқилиши, интизомли давлатларнинг тарқаб кетишига сабаб бўлади.\nҲасад инсоннинг ҳам, замон ва маконнинг ҳам фарқига бормайди. Чунки у нодонликнинг аломатидир. У бор жойда ақл анча сиқилади, баъзан аразлаб кетиб қолиши ҳам мумкин. Агар ҳасаднинг кўзлари кўр, қулоқлари кар бўлмаганида, агар ақлни ўзига дўст тутганида Абдулатиф падаркушга айланармиди? Қобил ва Юсуф алайҳиссаломнинг биродарлари ўз жигарларининг жонига қасд қилармидилар?! У ақл четга сурилган, нодонлик бутун жисмни ишғол этиб, жилов шайтонир – ражимнинг қўлида бошқарилаётган, кўзлар фақат битта мақсадга қаратилиб, қулоқлар ҳар қандай қувватли қайтариқни эшитишдан ожиз бўлган ҳолатда майдонга тушган эди ўшанда.\nАна шундоқ вазиятларда ҳасад ўз вазифасини тўкис адо этади: У номига монанд, инсондан ақл ва тафаккур неъматларини арчиб, шилиб олади. Ақли бўлмаган киши эса, оқиллар қилиши лозим бўлган амаллардан четлатилади.\nБулар шунчаки ёзилиб, қоғозда қолиб кетадиган баландпарвоз гаплар эмас, бу Одам болалари ўйлаб, танасига сингдириши лозим бўлган амалга чақириқдир. Биз, бир ота – онанинг фарзандлари нима учун ўзаро муносабатларимизни Аллоҳ буюрган тартиботлар асосида эмас, шайтон алайхиллаънанинг қабиҳ хулқи, Отамизга қилган адоватининг ҳосилалари устида бино қилишимиз керак? Иблиснинг измида, унинг буйруқларига кўниб яшаш, Қиёматда дунё аҳлининг олдида музтар бўлиб туришу, жаҳаннамга ўтин бўлишга арзийдими?!\nҲасад ақлни чеклаб қўйиши фанда ҳам ўз тасдиғини топган масаладир. Днепропетровский университети тадқиқодчиси Эллина Владимировнанинг аниқлашича, ҳасад – чекланишдир. Бу ҳолатда инсон фақат битта мақсад учун ҳаракат қилади. Мотивациянинг бу тарзда чекланиши эса фикр доирасининг торайишига олиб келади. Оқибатда шахс шаклланиши бузилиб, ақлий жараён сусаяди. Психолог Питер Куттер ўзининг “Ҳиссиётлар психоанализи”да аниқлашича, ҳасад натижасида қон томирлари торайиб, одам оқаради, артериал босим ошади.\nКўрдингизми, Одам Ато ва унинг болаларининг азалий душмани иблис алайхиллаъна шу ерда ҳам ўз душманлигини билдириб ўтди. “Шайтон қон томирларидадир“, у ана шу жойдан туриб, инсоннинг соғлиғига ҳам таъсир этади. Бу хиссий жунбушга келиш босқичи – алам ҳисси, ўз ҳолатидан норозилик, ғазабланиш ёки изтироб, тўлиқсизлик, тақдирнинг адолатсизлиги деган хисни вужудга келтиради. Тақдирдан норозилик эса…\nИслом олимлари ҳасадни келтириб чиқарувчи 6 омилнинг бири деб, мақсадга эришолмасликдан қўрқишни ҳам кўрсатиб, уни кундошлар ўртасидаги муносабатга қиёслайдилар. Чунки улар бир инсонинг эътиборини қозониш учун ҳар қандай ишни амалга ошира оладилар.\nҲасад инсонни занг темирни емиргани каби емиради. Бундаги зангдан мақсад -касалликлардир. Улар ёпишган ҳар қандай бақувват инсон ҳам аста – секин еқила бошлайди. Касалликларнинг кўпи феъл-атворга боғлиқ бўлади. Яъни, психологияда маълум бўлган феъл-атворларга ҳасад туйғусининг қўшилиши турли касалликларга олиб келади. Ҳасад феноми уч босқичда шаклланади ва хулқ-атворга таъсир кўрсатади.\nИнсонларга айниқса ўз душманига зарар келтириш истаги билан кечувчи агрессив феъл атвор – холерикларда томир торайиши, юрак тез уриши, асаб гипертонияси узатилади. Улар ўз ғазабига чидай олмай, уни амалга оширишга ҳаракат қилишади. Бу Абу Лаҳабнинг Исломга, Пайғамбаримизга қилган қабиҳликликларини эслатмайдими? Улуғ Парвардигорга ибодат қилувчи бир карамли кишини ундан тўсиш учун йўлларга тиканлар сочди, сажда қилаётганларида бошларидан ахлатларни ағдарди.\nМеланхоликларда ҳасад туйғуси бўлса, улар зарарни биров орқали бажаради. Уларда муаммо кўпроқ ошқозон-ичак тизими касалликлари, жигар ва ошқозон яраси бўлади. Бундай кишилар ўз аламини фолбинлар, сеҳр-жоду ва қотиллар воситасида олишга уринадилар. Шулардан бири Лабид исмли яхудий бўлиб, у Пайғамбаримиз соллаллоҳу алайҳи васалламнинг муборак сочлари ва тирноқларига сеҳр-жоду қилиб, шикаст етказмоқчи бўлган.\nСангвиниклар бошқа ҳарактерларга нисбатан ҳасадга камроқ мойил бўлади. Буларда ҳасад оқибатида юрак қон-томир касалликлари ва иммунитет бузилиши кузатилади.\nБиз ҳасаднинг шунчалик кўп жисмоний ва маънавий зарарларини билиб олдик. Энди ҳам бу дунёда, ҳам оҳиратда унинг зарарини татиб яшашдан сақланиш Оллоҳнинг изми билан ўз ихтиёримизга топширилди. Биз бугун ундан тийилиш лозимлигини билдик, демак уни қилмасликка мукаллафдирмиз.\nҲасад, сеҳр, фолбинлик каби нарсаларга ишониш, мана шулар воситасида ўз ниятига ета олиш фикри кўпроқ аёлларда учрар экан. Улар бу ишлари билан қалбларга бироз таскин бериб, ором топа олар, лекин бир кун келиб, қилган ёмонликларининг жабрини фарзандлар тотганда кўзлари очилиб пушаймон қилиб қолмасмикинлар?\nҚачонлардир, кимгадир қилган ҳасадимизнинг фалокати, не-не орзулар билан дунёга келтирган, масъум чеҳраси, беғубор кўзлари, ширин кулишлари билан қалбимизни шодликка тўлдириб турган жажжи гўдагимизнинг чекига тушса, қандоқ чидай оламиз?\nБиз кимга эргашиб, кимга иқтидо қилишимиз керак: Отамизга ҳасад қилиб, жаннатдан туширилишга мажбур қилган ҳасадгўй Азозилгами ёки Аллох таолонинг буйруқларига итоат этиб, саодатга эришган солиҳларгами?\n ИльинЭ. П. “Эмоции и чувства” – “Петер” 2001\n489600cookie-checkҲасад ақлни кесарno\nОлдингиВақтнинг қийматиКейингиШогирднинг устоз олдидаги вазифалари


Ески автомобильлердиң орнына тазасын алыў имканиятын беретуғын бағдарлама иске қосылды- Kruz.uz\n11:03, 21.10.2019 1808 0 Жәмийет\nПрезиденттиң тийисли Пәрманына тийкарланып алдын пайдаланыўда болған автомобильлерди тапсырып, баҳасы арасындағы парықты төлеў арқалы тазасын сатып алыў имканиятын беретуғын «TRADE-IN» бағдарламасы 2019-жыл 1-октябрьден енгизиле баслады. Бул ҳаққында «Ҳуқықый мәлимлеме» каналы хабар берди.\nБул бойынша, ҳүкиметтиң бир қатар қарарларына «TRADE-IN» түсиниги, усы бағдарламаны қолланыў тәртиби ҳәм шәртлерин нәзерде тутағын өзгерислер киргизилди.\nАтап айтқанда, автомобильлер пуқаралар ҳәм юридикалық шахслар тәрепинен рәсмий дилерлик кәрханаларына «TRADE-IN» бағдарламасы бойынша сатылғанда келисимниң нотариаллық тастыйықланыўы талап етилмейди.\nСондай-ақ, рәсмий дилер бул бағдарлама бойынша алдын пайдаланыўда болған автомобильди сатып алғанда, ўақтынша дизимнен өткериў ушын аймақлық Мәмлекетлик жол ҳәрекети қәўипсизлиги хызметиниң уйымларына усынылыўы керек болған ҳүжжетлер белгилеп берилди.\nОнда, автомобильди ўақытша дизимнен өткериўде МЖҲҚХ уйымлары тәрепинен тийисли мағлыўматнама бериледи, усы мағлыўматнама автомобильди басқарыў ҳуқықын бермейди, сондай-ақ, ўақытша дизимнен өткергенлиги ушын жыйым өндирилмейди.\nКеше, 11:36 732\n11:15, 05.06.2020 1145\n00:37, 04.06.2020 1952\nакция Канлыкөл баспасөз Жаңа Өзбекстан қосығы нызамсыз түрде Ақтөбе ўәлаяты ҳәкими Беруний — Елликқала Қызыл аттестат кредит


21 апрел 2021, Тошкент вақти: 03:30\nМуниса Ризаева ва Шуҳрат Воҳидовларнинг "Boney-M" каби хориж гуруҳлари тимсоли бўлган 80-йиллар дискотекасига қандай алоқаси борлиги ҳақида ҳеч қандай изоҳ йўқ.\n27 январь куни Тошкентнинг “Истиқлол” саройида пойтахтликлар узоқ кутган “Дискотека-80” концерти бўлиши, унда “Boney-M”, “Ottawan”, “Комбинация” гуруҳлари, Алиса Мон ва Наталия Гулькина каби юлдузларнинг чиқиши кутилаётганди.\nКонцертга қизиқиш шу қадар катта бўлганки, ҳар бир билет 500 минг сўмдан сотилган.\nШунча пул тўлаб, 80-йилларнинг дунёга донғи кетган юлдузлари концертини кўраман деб борган минглаб томошабин саҳнада Муниса Ризаева, Шуҳрат Воҳидов каби маҳаллий қўшиқчиларни кўриб тарвузи қўлтиғидан тушди.\nКонцертга борган тошкентлик Ҳумоюн ташкилотчиларни фирибгарликда айблайди:\n- Ухлатишди. Ўзимизнинг қўшиқчиларни ҳурмат қиламиз, лекин уларни ўзининг нархи бор. Гап пулда ҳам эмас, бизни алдашди. Дунё юлдузлари ўрнига ўзимизникиларни тиқиштиришди, дейди Ҳумоюн.\nКонцерт ташкилотчилари бу ҳолатни ҳар хил изоҳлашмоқда. Уларга кўра, гўёки ноқулай об-ҳаво туфайли дастурда кўрсатилган юлдузлар Тошкентга етиб келолмаган.\nТашкилотчилардан бошқа бири эса маблағ етишмай қолганини айтади:\n-Ўхшамай қолди. Кўпчилик россиялик юлдузлар келади деб кутган, ўхшатолмадик бу сафарига. Сал маблағ тарафдан қийналиб қолдик. Лекин кўпчилик ўзимизникига ҳам ўйнаб, сакраб мазза қилди. Кейинги сафарига, Xудо хоҳласа, шу билетни алмаштириб берамиз, билeтларни ушлаб туришсин, яна битта тушишади, шу билетга, дейди Озодлик боғланган концерт ташкилотчиларидан бири.\nҚоидага кўра¸ юлдузлар келолмай қолса концерт бекор қилиниши ва бу ҳақда томошабинлар олдиндан хабардор қилиниб¸ билет пуллари қайтариб берилиши керак.\n- Бу ерда истеъмолчилар ҳуқуқлари бузилган. Қачонгача давом этади бунақа майнавозчилик, дейди тошкентлик Ҳумоюн.\nТошкентдаги концертда қатнашиши керак бўлган Россиядаги “Комбинация” гуруҳи раҳбари Вадим Приймак Озодлик билан суҳбатда Тошкентдаги ташкилотчилар ўзларини ҳам чуй туширганини айтади:\n- Аферистлар экан улар. Бизни ҳам алдашди, билет сотиб олган томошабинларни ҳам алдашди. 26 январь куни Тошкентга учиб боришимиз керак эди. Охирги соатларда ташкилотчилар келишилган пулни ҳам¸ учоқ билети пулини ҳам юборишмади. Лекин бизнинг номимиздан билет сотишган. 26 январгача, яъни концертга бир кун қолганда 3000 дан ортиқ билет сотилган. Билмайман¸ улар шунча пулни қаёққа ухлатишди. Бунақаси ҳали ҳеч қачон бўлмаган, дейди Вадим Приймак.\n“Boney-M” гуруҳи вакили эса Озодлик мухбирига умуман Ўзбекистонда концерт беришни режаламаганликлари¸ бундай концерт уюштирилганидан ҳатто бехабарликларини айтишди.\n- Бизнинг Ўзбекистонда концерт бериш режамиз бўлмаган ва яқин ойларда ҳам бундай концерт режамиз йўқ, деди“Boney-M” гуруҳининг Ҳамбургдаги вакилларидан бири.\nЎзбекистонда таниқли қўшиқчилар номини сотиб, билет сотилиши ва истеъмолчиларнинг чув туширилиши биринчи марта бўлаётгани йўқ.\nЎтган йили украиналик таниқли хонанда София Ротарунинг “Истиқлол” санъат саройида концерти бўлади, деб билет сотилган.\nКейинчалик хонанданинг маъмурлари Sayyod.com сайтига концертдан бехабар эканликлари, ҳеч ким фирибгарлар ҳаатти-ҳаракатларидан ҳимояланмагани ва улар билан курашиш мушкуллигини маълум қилишганди.\nЎзбекистон бўйлаб ўтказиладиган ҳар қандай концерт ва унинг дастури учун масъул саналадиган Ўзбекнаво эстрада-концерт бирлашмаси расмийси Озодлик мухбирига 27 январь куни "Истиқлол" саройида режаланган концертга рухсат берилганини билдирди.\nАйни пайтда¸ ўзини таништирмаган расмий¸ бундай фирибгарлик учун Ўзбекнаво масъул эмаслиги¸ бу воқеа юзасидан концерт ташкилотчилари чақиртирилиб¸ уларга танбеҳ берилганини таъкидлади.\nБундай танбеҳ эса¸ ярим миллионга "Boney-M" кўраман деб билет олган Ҳумоюн каби ўзбекистонлик истеъмолчи учун етарли чора эмас.\nҲумоюн ва бошқа алданган томошабинлар¸ бундай фирибгарлар тегишли жазога тортилиб¸ алдов йўли билан сотилган билет пуллари қайтарилишини талаб қилмоқда.


ИнтерФУТБОЛ :: Дайдиликдан қиролликкача етган Каземиро\nДайдиликдан қиролликкача етган Каземиро\n- Маркиньо, бугун сеникида қолсам майлими?\nКаземиро беш ёшда эди ва у дўстлари фойда келтириши мумкинлигини биларди. Ҳар ҳолда, тунагани жой ажратишади. Карлоснинг онаси бунга қарши чиқмайди. У - оиладаги тўнғич фарзанд, демак бошпана топишни ўзи уддалаши лозим; иккинчи ўғил холасиникига юборилади, учинчиси - бувисиникига.\nАёлнинг ўзи эса бир илож топиб тонг оттиради. Мабодо омади юришмаса, кўчанинг бирор бурчагига жойлашиб, маст-аласт кишилар сезиб қолмаслигига умид боғлайди...\nУст-боши кирланган Маркиньо дўстининг илтимосини ерда қолдирмади. Карлос билан бирга шовқинли кўчаларни кесиб, фавелага боришди: ўғрилик авж олган ҳудудда имкон қадар сездирмай юриш талаб этиларди. Умуман, Маркиньонинг ҳаёт тарзи ҳам Карлосникидан деярли фарқланмасди: тўрт томони фанер бўлаклари билан ўралган кулбани улар уй деб аташарди.\n- Вақти келиб, «Реал»да ўйнайман, - дерди Маркиньо етти киши жойлашган камтарона уйни кўздан кечираркан.\nКаземиро эса сукут сақлайди. Унинг орзу қилишга вақти йўқ; тонгги ўйинда яхши қатнашиш учун яхшилаб ухлаб, куч йиғиб олиши лозим. Балки у скаутлар назарига тушар, шундагина қийинчиликлардан қутулар, ҳеч бўлмаса, штат чемпионатига таклиф этишар?! Кейинги муҳим вазифа Силвага мурожаат этиш; бир ойдан буён бошпана сўраб унга мурожаат этмаганди. Агар рад жавобини олса, Карлос онаси билан кўчада қолади.\nЭртасига улар майдонга тушишлари лозим, унинг энг яқин дўсти Маркиньо имкон қадар Каземиро билан бир таркибга тушишга интилади. У тезкор, техникаси юқори, аммо Карлосга қарши тўп суришни ёқтирмайди. Бунақаси кимга ҳам ёқарди? Каземиро ҳар битта яккакурашда ғолиб чиқишга уринади. У жамоадаги энг кучли футболчи, унга қарши ўйнаш деворга мушт уришдек гап.\nКаземиро рақиб дўсти бўладими ёки рақиб, фарқи йўқ, қўпол ўйин кўрсатади: ҳаётнинг ўзи уни бўшашмасликка ундарди.\nКаземиро ўн бир ёшга тўлганда уни «Сан-Паулу» академиясига қабул қилишди. Карлосга интернатда яшаш таклифи билан чиқишганда, аввалига ишонмади. Очиқ эшик олдида тураркан, имкони йўқдек туюлган нарсанинг рўёбини кўргандек эди: энди ўз хонаси бор.\n«Мунтазам равишда ухлашим мумкин бўлган жой топилди. Хонамда телевизор, кондиционер ҳамда мусиқа тинглаш учун имконият бор эди, шу ерда овқатланардим. Буларнинг бари ғаройиб туюлганди».\nНиҳоят, Каземиро ҳам бор эътиборини футболга қаратадиган кунлар келганди. Аммо таомларга кўникиш осон бўлмади: у ҳам ўзи, ҳам укаларига овқат тайёрларди. Каземирога стипендия белгиланган, аммо қорни тўқ, тунашга жой бор - пулларнинг нима кераги бор?\nКарлос уларни онасига юборарди, ўзига эса ёқтирган сутли коктейли учун озгина олиб қоларди.\nҲаёти аста-секин изга тушди, аммо буларнинг барига қандай эришганини асло унутмайди. Тақдир унинг бўшашишига йўл қўймас, ўзи ҳам ҳеч кимни аямасди. «Сан-Паулу»да ҳам тўп учун жон-жаҳди билан курашиш бобида унга етадигани йўқ эди. Тенгдошлари имкон қадар унинг жамоасига қўшилишни истаб, шундай имконият туғилганда бошқа академиядаги футболчиларга қарши кўтаринки кайфиятда тўп суришарди.\nРақиблар Каземиро билан бўладиган ҳар бир тўқнашувда ерга қулашарди. Карлосни жамоадошлари ва ишқибозлар жуда яхши кўришарди. Мураббийларнинг қарашлари эса бошқача эди: уларга яхши техника ва ҳимоявий ҳаракатлардаги мустаҳкамлик муҳимроқ. Қаҳрамонимиз 14 ёшда машҳурликка эришди: европалик скаутлар унинг ўйинларини кузатиш учун ташриф буюришди.\n«Уни илк бор «Сан-Паулу»да кўргандим. Гўёки, катта ёшли футболчи болаларга қарши тўп сураётгандек эди. Карлос тенгдошлари орасида ўзгача сифатлари билан ажралиб турарди. Ҳар бир баҳсда майдон марказида ҳукмронлик ўрнатарди. Унинг жисмоний имкониятлари юқори, боз устига, бразилияликларга хос техникани ўзлаштирган», - деганди афсонавий Казираги ўйинчилик фаолиятини якунлаб, скаут сифатида ишлаб юрган кезлари.\nКаземиро 16 ёшга тўлганида скаутлар эътиборидан четда қолди. Аммо Казираги ҳамон уни кузатарди. Карлосда аниқлик йўқола бошлаган, асосий зарбалар тўпга эмас, рақиб оёғига йўналтириларди. Бироз вазн орттириб, тезликда ютқаза бошлаганди. Кимлардир уни сафдан чиқаришга улгуришди. Таксичилар - Бразилияда футболчилар ҳақида айнан шу касб эгаларидан сўрашар, улар йигитчанинг айш-ишратга берилганлигини таъкидлашарди.\nКаземиро ҳар оқшом машғулотларга маст ҳолда келарди. Мураббийлардан танбеҳ эшитгач, майдонга тушарди. Карлос рақиб жамоа футболчилари ва ҳакамларни куракда турмайдиган сўзлар билан ҳақоратлар, ҳар бир баҳсда сариқ карточка олгач, мураббий томонидан алмаштириларди: уни шу тариқа тарбиялашга уринишарди.\nШу тариқа қаҳрамонимиз Каземарра деган тахаллус орттириб олди - унинг номига marrento, яъни «такаббур» қўшимчаси қўшилганди. Каземиро ҳамма билан низо чиқарарди - дўстлари, рақиблари, мураббийлари, - кейинчалик журналистлардан шикоят қилишга тушди. Унга Лукас Моуранинг академия юлдузи сифатида ардоқланиши ёқмасди. Карлос орзусидаги барча нарсага етишганди: харобадан қутулди, онасига уй сотиб олиб берди - энди эса бутун жаҳонда ўзига жой тополмасди...\n19 ёшга тўлганида Каземиро бутун дунё унга хайрихоҳ эканини тушунди. Мураббийлар Карлосни ижобий томонга ўзгартириб, уни янги мақсадлар сари руҳлантиришди. Эртасига Судамерикана U-20 турнирига йўл олади; бу жамоанинг қанотларида Неймар ва Лукас Моура ажойиб ўйин кўрсатишади, сардорлик эса Каземирога насиб қилади. У Эквадорга қарши кечган муҳим баҳсда масъулиятни ўз зиммасига олиб, шерикларини ғалаба сари руҳлантиради ва кейинчалик бразилияликлар уругвайлик тенгдошларини мағлубиятга учратишади.\nКаземиро хотиржам. Карлос ҳали ҳеч нимага эришмаганини тушуниб, такаббурликдан воз кечди. Унинг фаровонлиги онасининг уйи каби бир зумда йўқ бўлиши мумкин эди. Ўз устида тинмай ишлади, ҳар куни кучайишда давом этди, аниқлиги ошди. Кўп ўтмай, «Реал» «Сан-Паулу» билан алоқага чиқди, аммо футболчига фақат «Кастилья»дан жой кафолатланганди. Карлос учун «учранглилар» сардори экани, 100дан ортиқ ўйинда майдонга тушгани аҳамиятсиз эди. Бу болаликдаги дўстларининг орзуси ва уни амалга ошириши шарт.\nАнчелотти Каземирони яхши таниб улгурмай, бир тўхтамга келди: 16 ёшида ундан нотўғри фойдаланишган. Карлос таянч нуқтасига ўтказилди, ушбу позицияга тезда киришиб кетди, аммо «галактикос» асосий таркибига кириш осон эмасди. Шу тариқа «Порту»га йўл олиб, Лопетегида ёрқин таассурот қолдирди.\nКарлос вақт ўтгани сари «аждарлар» етакчисига айланди. Уни Португалиядаги энг яхши хавбек сифатида ардоқлашади. Мадридга Бенитес келгач, Пересга шундай деди: «Жамоамизда битта камчилик бор - Каземиро «Порту»да ўйнаяпти».\nШундан сўнг бразилиялик ярим ҳимоячи Испания пойтахтига қайтди. У энди миллионер, бемалол оиласини боқиши мумкин. Рождествода укалари унга унга «Раҳмат, отажон!» деб ёзилган қутлов мактублари жўнатишади. Каземиро «Реал»да ҳам энг бақувват футболчи эди, аммо бунинг ўзи камлик қиларди. У пас узатиш ва позиция танлаш бўйича ишлади, журналистларга эса мураббий ҳамиша ҳақ эканлигини таъкидлади. Зидан Карлосдаги ўсишни пайқаб, уни асосий таркибга жойлади...\nКаземиро 25 ёшга тўлганида ўз олдига қўйган мақсадига етди. У оиласи ва шахсий ҳаётини тўлиқ таъминлаганди. Энди «Реал»га ҳам фойдаси тегяпти. Ҳар бир ҳаракати билан жаҳоннинг энг яхши клуби ўйинини ўзгартира олади, жамоада баланс ва тартиб ўрнатилишига ҳисса қўшади. Карлос рақибдан тўпни олиб қўйиш бўйича Испанияда тенгсиз. Муаммо туғилиши ҳамоно, дарвоза томон зарба йўллаб, «Реал»ни ўйинга қайтаради.\nМадридликлар Чемпионлар Лигаси финалига чиқишди, ўйин ўрталарида Каземиро Пьянични йиқитди. Босниялик ярим ҳимоячи оғриқдан қийналарди, Карлос эса шунчаки, жилмайди: ҳаёт ундаги талабчанликнинг пасайишига йўл қўймади, «Реал» ярим ҳимоячиси эса буни рақибларга қўлламоқда...


Питер Хюистра ва Анзур Исмоилов «Истиқлол» билан ўйин олдидан ўз фикрларини билдиришди\n«Пахтакор» 26 сентябрь куни ОЧЛ 1/8 финали доирасида Эроннинг «Истиқлол» клуби билан баҳс юритади. Ушбу ўйиндан аввалги матбуот анжуманида «шерлар»нинг ёрдамчи мураббийи Питер Хюистра ва ҳимоячи Анзур Исмоилов қатнашишди.\n«Гуруҳ босқичини якунладик. Энди бир ўйинлардан иборат плей-оффда ҳаракат қиламиз. Бунга тайёрмиз. Барчасини ўйин кўрсатиб беради.\nШота ўзини яхши ҳис қилмоқда. У изоляцияда. Ўтган ўйинни таҳлил қилдик ва навбатдаги баҳсга тайёргарлик кўряпмиз. Барчаси яхши бўлишига ишонамиз. Шота дастлабки кунлари бироз ўзини ёмон ҳис қилди, ҳозир эса барчаси ортда қолди. У ҳали ёш ва ишга чанқоқ.\nЭртага Комилов сариқ карточкалар сони туфайли майдонга туша олмайди. Қолган барча футболчилар ўйинга тайёр ва соғлом ҳолатда. «Пахтакор»ни жисмонан кучсиз деб ўйламанглар. Биз ҳам икки йилдан буён бу борада меҳнат қиляпмиз. Ўзимизга ишончимиз катта.\nБу йигитлар билан ҳар куни бирга ишлайман ва уларнинг имкониятини яхши биламан. Шу сабабли ҳам уларга ишониб гапирмоқдаман.\nОхирги йилларда ўзбек клубларида пасайиш бўлди. Лекин икки йил олдин Ўзбекистон U-23 миллий жамоаси Осиё чемпиони бўлганди. Ўша жамоанинг кўплаб аъзолари ҳозир «Пахтакор»да ўйнашмоқда. Ўша мусобақадан кейин футболчилар янада кучайишди. Бу футболчилар янги даврни бошлаб беришмоқда. Дастлабки мақсадимиз гуруҳдан чиқиш эди, бу вазифа уддаланди. Энди навбатдаги рақибни мағлуб этишни истаймиз», – дея Хюистранинг сўзларини келтиради клуб матбуот хизмати.\n«Гуруҳдан чиққанимиздан хурсандмиз. Бизни олдинда оғир ўйинлар ва ҳақиқий кураш кутмоқда. Мухлислар ва кўплаб инсонлар «Пахтакор»дан ғалаба кутишмоқда. Мақсадимиз – фақат ғалаба қозониш. Рақибни яхши биламиз, ўрганиб чиқдик. Бизга қийин бўлади. Ғалаба қозонишимиз кераклигини тушуниб турибмиз. Жамоамиз эртанги ўйинга тайёр. Майдонга фақат ғалаба учун чиқамиз.\nРақиб сафида иккинчи қаватда яхши ўйнайдиган футболчилар бор. Биз ҳам шунга яраша тайёргарлик кўрдик. Жамоамиздаги футболчилар бир-бирини яхши тушунади», – дейди ҳимоячи Анзур Исмоилов.


19:38 23 Январ 2021\n10:11 19.06.2017 (Янгиланган 15:01 19.06.2017) Ҳавола олиш\nБуюк Британия Бош вазири Тереза Мей масжид ёнида юз берган ҳодисани теракт, деб атаган\nTOШКЕНТ, 19 июн — Sputnik. Фургон бир гуруҳ одамларни босиб ўтди, деб хабар қилмоқда РИА Новости.\nЮз берган ҳодисадан сўнг полиция Twitterда фожиа Севен Систерс кўчасида бўлиб ўтгани ҳақида хабар қилган.\nОАВларда берилаётган хабарларга кўра, бир киши ҳалок бўлган, ўндан зиёди жароҳатланган.\nIndependent нашрининг гувоҳлар кўрсатмасига асосан ёзишича, ҳужум маҳаллий вақт билан ярим тунга яқин рўй берган. Фургон Финсберри паркидаги масжиддан чиқаётган одамларнинг устига қараб юрган. Evening Standard нашри ҳам гувоҳларга таянган ҳолда машинадан пичоқ билан қуролланган эркак отилиб чиққани ҳақида ёзган. Ҳайдовчи аҳоли томонидан қўлга олинган ва полицияга топширилган, эркакнинг руҳий ҳолати текширилиши ҳақида таъкидланмоқда.\nЭслатиб ўтамиз, 3 июн куни шунга ўхшаш ҳодиса Лондондаги кўприкда юз берган эди. Автомобиль йўловчилар устига бостириб борган, шундан сўнг уч террорчи одамларга ҳужум уюштирган эди. Полиция томонидан ёвуз ниятли кимсалар шу жойнинг ўзида йўқ қилинган. Саккиз инсон бу теракт қурбонига айланган эди, деб хабар қилганди Скотланд-Ярд.


Вакциналарни экспорт қилиш бўйича дунё давлатлари рейтинги эълон қилинди - Bugun.uz\nВакциналарни экспорт қилиш бўйича дунё давлатлари рейтинги эълон қилинди\n17:28 | 28-12-2021\nПандемиянинг иккинчи йилида коронавирусга қарши вакциналарнинг тўлақонли глобал бозори шаклланди. Ноябрь ойи охирида Жаҳон савдо ташкилоти (ЖСТ) ва Халқаро валюта жамғармаси (ХВЖ) коронавирусга қарши вакциналарнинг глобал савдоси ҳақидаги маълумотларни мунтазам кузатиб бориш бўйича қўшма лойиҳани ишга туширди. Бу ҳақда «РБК» хабар берди.\nУшбу маълумотларга кўра, коронавирусга қарши вакциналар ишлаб чиқариш ва етказиб бериш бўйича жаҳон етакчилари ичида 45 фоиз улуш билан Хитой биринчи, 22,4 фоиз улуш билан Европа Иттифоқи иккинчи, 15,6 фоиз билан Ҳиндистон учинчи ўринни эгаллаган. Ушбу рейтингда АҚШ тўртинчи, Россия бешинчи, Жанубий Корея эса олтинчи ўринда қайд этилган.\nТаъкидланишича, етказилган вакциналар бўйича дунёда биринчи ўринни Хитойнинг «Sinovac» (декабрь ойининг бошига келиб, тахминан 2,37 миллиард доза ишлаб чиқарилган), иккинчи ўринни «AstraZeneca» (2,26 миллиард доза) ва учинчи ўринни эса «Sinopharm» ( деярли 2,1 миллиард доза) эгаллаган.\nЖСТ маълумотларига кўра, жами 10 миллиард дозадан ортиқ коронавирусга қарши вакцина ишлаб чиқарилган бўлиб, шундан 3,7 миллиард дозаси бошқа мамлакатларга экспорт қилинган.\nАввалроқ дунё бўйлаб энг талабгир вакциналарнинг янгиланган рейтинги эълон қилинганди.


Санкция ва оқибатлар: Ўзбекистон молия тизими Россиядан қанчалик мустақил? – Kommers.uz\nИнтервью, Молия\t21:00 | 12.3.22\nМутахассис Дмитрий Тростянский Ўзбекистонда Россия молия тизими беқарорлашишининг салбий оқибатларини камайтириш бўйича кўрилаётган чоралар ҳақида маълумот берди.\nҒарб давлатларининг кенг кўламли иқтисодий санкциялари Россия молия тизимининг беқарорлашишига олиб келди ва унинг миллий валютаси қулашига сабаб бўлди. Россия валюта бозори қачон барқарорлашиши ва унинг волатиллиги қандай пасайишини олдиндан айтиш қийин. Ҳаммаси Ғарб санкцияларининг кўлами ва Россия ҳукуматининг жавобига боғлиқ бўлади.\nБундай вазиятда Ўзбекистон ва унинг молия тизими нимани кутиши керак? Халқаро сиёсий ва иқтисодий вазиятнинг кескин ёмонлашиши мамлакатга қандай таҳдид ва хавфларни келтириб чиқармоқда? Шу муносабат билан таҳририят Ўзбекистон Президенти ҳузуридаги Стратегик ва минтақалараро тадқиқотлар институти бош илмий ходими Дмитрий Тростянский билан суҳбатлашди.\nРоссияга қарши санкцияларнинг оқибатлари қайси соҳаларда Ўзбекистонга кўпроқ таъсир қилади?\nРоссия иқтисодиётининг барча МДҲ мамлакатлари иқтисодиёти билан чамбарчас боғлиқлиги сабабли, санкциялар режими уларнинг миллий валюталари барқарорлигига салбий таъсир кўрсатиши, инвестицион фаолликнинг пасайишига олиб келиши ва натижада режалаштирилган бизнес лойиҳаларининг амалга оширилишига таъсир қилиши мумкин.\nБундан ташқари, Россияда миллионлаб муҳожирлар, жумладан, Тожикистон, Ўзбекистон ва Қирғизистондан келганлар меҳнат қилмоқда. Тожикистонда меҳнат муҳожирларидан келадиган пул мамлакат ялпи ички маҳсулотининг 35 фоизини, Қирғизистонда 30 фоизини, Ўзбекистон ва Арманистонда эса 10 фоизга яқинни ташкил қилади. Рубль курсининг тебранишлари пул ўтказмаларини камайтиради, яъни улар республикалар аҳолисининг ижтимоий фаровонлигини ёмонлаштириши мумкин. Аҳолининг умумий даромадларида Ўзбекистондан ташқаридан пул ўтказмалари 15–16 фоизни ташкил этади.\nСизнингча, Россияга қарши санкцияларнинг Ўзбекистон иқтисодиётига салбий таъсирининг асосий омиллари нима ва уларнинг олдини олиш ёки юмшатиш воситалари қандай?\nҒарб томонидан қўлланилган иқтисодий санкциялар туфайли Ўзбекистон иқтисодиётига салбий таъсир кўрсатувчи асосий омиллар қуйидагилардан иборат:\nпул ўтказмалари ҳажмининг қисқариши — рублнинг қадрсизланиши, шунингдек, уни конвертация қилиш бўйича чеклов чоралари, Россия иқтисодиётининг таназзулга учраши ва бунинг натижасида мигрантлар иш жойларининг йўқотиши;\nсавдо айланмасининг пасайиши — рублнинг қадрсизланиши, йирик рус банкларининг SWIFT тизимидан узилиши, транспорт логистикаси нархининг ошиши, Россия иқтисодиёти ўсишининг секинлашиши ва бошқалар;\nРоссиядан Ўзбекистонга инвестицияларнинг қисқариши.\nБундай вазиятда Ўзбекистон Президенти Шавкат Мирзиёев Вазирлар Маҳкамасига Вазирлар Маҳкамасига Ўзбекистоннинг асосий савдо ҳамкорлари бўлган айрим мамлакатларда юзага келаётган вазиятни ҳисобга олган ҳолда, вужудга келиши мумкин бўлган барча салбий ижтимоий-иқтисодий оқибатларни юмшатиш бўйича республиканинг ҳар бир тармоғи ва ҳудуди кесимида аниқ чора-тадбирларнинг батафсил режасини ишлаб чиқишга топшириқ берди.\nМолия тизимининг барқарорлигини, корхоналарнинг барқарор ишлашини таъминлаш, режалаштирилган инвестиция лойиҳаларини ўз вақтида амалга ошириш чора-тадбирларига алоҳида эътибор қаратилмоқда. Шу мақсадда Ўзбекистон Марказий банки иқтисодиётни молиявий қўллаб-қувватлаш ва аҳолини ижтимоий ҳимоя қилиш учун пул-кредит ва солиқ-бюджет сиёсати воситаларидан кенг фойдалана бошлади.\nЎзбекистон банк тизими Россия банк тизимига қай даражада боғлиқ?\nЎзбекистон банк тизими Қозоғистон, Қирғизистон, Тожикистон ва ҳатто Украинага нисбатан Россия банк тизимидан мустақилроқ. Ўзбекистон банкларининг Россия банкларига қарамлиги асосан тўловлар, клиринг кафолатлари ва савдони молиялаштириш билан боғлиқ. Маҳаллий банкларнинг ташвиши мижозларнинг операциялари ва хабар алмашинуви билан асосланади.\nРеспубликада меҳнат муҳожирлари томонидан узлуксиз пул ўтказмаларини таъминлаш ва уларнинг Россия валютаси қулаши натижасидаги йўқотишларини камайтириш бўйича қандай чоралар кўрилмоқда?\nРоссияда меҳнат қилаётган муҳожирларнинг пул ўтказмаларини амалга ошириш учун айни пайтда Ўзбекистон банкларида Россия рублини алмаштириш учун барча шароитлар яратилган. Техник ишлар якунланиши муносабати билан 2022 йил 7 мартдан бошлаб «Мир» тўлов тизими карталарини қабул қилиш одатий режимда тикланди.\nШу билан бирга, валюта курсларидаги фарқ туфайли асоссиз йўқотишларнинг олдини олиш бўйича тегишли чоралар кўрилди. Ўзбекистон Марказий банки баёнотида қайд этилишича, Россия рубли курсининг кескин ўзгариши ҳамда валюта ва биржадан ташқари курслар ўртасидаги сезиларли фарқлар шароитида меҳнат миграциясида бўлган фуқаролар Россияда ишлаб топган маблағларини эркин конвертация қилинадиган валютага айлантириш жараёнида пул йўқотади. Шу муносабат билан регулятор сўм курсини рублга боғламади, бунинг ўрнига қуйидагиларни тавсия қилди:\nбарча тижорат банкларида Россия рублида пул ўтказмалари бўйича айирбошлаш операцияларини ўтказиш;\nтижорат банклари валюта курсини белгилашда сотиб олиш ва сотиш курслари ўртасидаги тафовутнинг мақбул даражасини сақлаб қолишлари;\nвалюта рискларини минималлаштириш мақсадида тижорат банкларига кун давомида Россия рублининг сотиб олиш ва сотиш курсларини амалдаги халқаро котировкаларга мувофиқ мустақил равишда ўзгартириш бўйича тавсиялар берилди.\nБуларнинг барчаси Россиядаги Ўзбекистон фуқароларига рублда пул жўнатиш ва ушбу маблағларни республика ҳудудида исталган валютада, жумладан, долларда олиш имконини беради.\nРеспубликада сезиларли миқдордаги рубль массаси тўпланиб, унинг конвертацияси эркин конвертация қилинадиган валютанинг Россия ва қўшни давлатларга сезиларли даражада чиқиб кетишига олиб келмайдими?\nЎзбекистондан Россияга 2021 йилдаги экспорт ҳажми 2,1 миллиард долларни ташкил этди ҳамда асосан озиқ-овқат маҳсулотлари, тўқимачилик ва кимё маҳсулотларидан иборат бўлди. Импорт 5,5 миллиард долларга етди ҳамда асосан қора металлар, машина ва ускуналар, ёғочга ишлов бериш ва кимё маҳсулотлари, истеъмол товарларидан иборат бўлди.\nБундан келиб чиқадики, икки давлат ўртасидаги салбий ташқи савдо айланмаси 3,4 миллиард долларни ташкил этади. Бинобарин, меҳнат муҳожирларининг бандлиги ва Россиядан пул ўтказмалари ҳажмининг қисқариши (40 фоизгача) ҳисобига рубль маблағларининг умумий миқдори республикада сезиларли даражада ўсиши даргумон ва катта эҳтимол билан ҳали ҳам етарли миқдорда эмас.\nМарказий банк томонидан ўз вақтида кўрилган чора-тадбирлар ҳам аҳолининг рублга бўлган қизиқишини оширишга олиб келди, буни Россия валютасини сотиш ҳажми ҳам тасдиқлайди. Фақат 2022 йилнинг 3–9 март кунлари аҳолига 191 миллион рублга яқин валюта сотилган, 64 миллион рубль харид қилинган. Шу даврда аҳолидан 159 миллион доллар харид қилинган, 127 миллион доллар сотилган.\nВазият ривожланиб бориши билан бизнес мамлакатлар ўртасидаги савдо-сотиқни таъминлаш учун ҳар қандай опцион ва тўлов схемаларидан, жумладан, рублдан ҳам фойдаланади. Шунингдек, сўнгги йилларда улуши сезиларли даражада ўсган таълим муҳожирларидан рублга бўлган эҳтиёжни ҳам ҳисобга олиш керак. Шу сабабли, бизга Россия ва қўшни давлатлардан «рубль вагонлари» эвазига «валюта вагонлари»ни экспорт қилиш ва ундан ҳам кўпроқ рус олигархларининг рубль маблағларини конвертация қилиш таҳдид туғдирмайди.\nБундан ташқари, Россия Марказий банкининг асосий ставкасини 20 фоизга ошириш аҳолини омонатларини нақдлаштиришдан қайтаради. Аҳоли учун пулларни банк тизимида қолдириш уларни шубҳали ва сояли схемалар орқали Ўзбекистонга жўнатиб, конвертация қилишдан фойдалироқ.\nШуни ҳам ҳисобга олиш керакки, Ўзбекистон Марказий банки жорий вазиятни доимий равишда кузатмоқда ва зарурат туғилганда аҳоли манфаатларини ҳимоя қилиш ҳамда миллий валюта курси ва банк тизими барқарорлигини таъминлаш бўйича тегишли қўшимча чора-тадбирлар кўради.


Ўзбекистон Республикаси Марказий банки — Тасарруфдаги ташкилотлар\nБош саҳифаБанк ҳақидаТасарруфдаги ташкилотлар"Республика инкассация хизмати" ДУК\tТасарруфдаги ташкилотлар\nМанзил: 100011, Ўзбекистон Республикаси, Тошкент шаҳри, Навои кўчаси, 19\nЭлектрон манзил: uzbinkas@mail.ru\nУстави: Кўчириб олиш (doc, 105 Кб)\nИнкассация хизмати ҳақида Функция ва вазифалари Республика Инкассация хизмати, «Ўзбекистон Республикасининг Марказий банки тўғрисида»ги Ўзбекистон Республикасининг Қонунига мувофиқ Марказий банк зиммасига юклатилган вазифаларни бажариш учун ташкил этилган.\n- мулкчилик шаклидан қатъий назар аҳоли билан нақд пулда ҳисоб-китоб қилувчи ва кунлик пул тушумга эга бўлган хўжалик юритувчи субъектларнинг пул тушумини инкассация қилиш;\n- Марказий банкнинг ёки унинг ҳудудий Бош бошқармаларининг фармойишлари асосида нақд пул маблағларини ва бошқа қимматлкларни банклараро ташиш.\n- давлат, акциядорлик, қўшма, хорижий ва бошқа корхоналарга, ташкилот ва муассасаларга ва жисмоний шахсларга қимматликларни ташиш;\n- банклардан ойлик иш ҳақини олган хўжалик юритувчи субъектларнинг моддий жавобгар шахсларини хавфсизлигини таъминлаган ҳолда уларнинг манзилларига кузатиб бориш хизматларини кўрсатади.\nҲозир сайтда: фойдаланувчилар - 0; меҳмонлар - 67


Нега оғир жиноят содир этган шахсга ижобий тавсифнома берилмоқда? – Jurnalist\nR S2019-08-12T11:52:31+00:0015 May, 2019|Фарғона вил.|\nКузатишлардан шуни нарса маълумки, маҳалла фуқаролар йиғинлари судланаётган шахсларга кўп ҳолларда ижобий тавсифнома бериши одат бўлиб қолган. Ўринли савол туғилади. Наҳотки, шунча ижобий фазилатлари санаб ўтилган шахс қандай қилиб оғир жиноят содир этиши мумкин? Наҳотки, бу тасодиф бўлса. Балки шундайдир ҳам. Аммо барча судланувчиларга ижобий тавсиф берилиши реал ҳаётни акс эттирадими?\nФарғонада Ўзбекистон Журналистлари ижодий уюшмаси вилоят бўлими томонидан оммавий ахборот воситалари вакиллари учун ўтказилган вилоятдаги суд идораларининг олиб бораётган ишларига бағишланган мулоқотда ана шундай мулоҳазали саволлар ҳам ўртага ташланди.\nУнда Жиноят ишлари бўйича, Фуқаролик ишлари бўйича вилоят судлари, вилоят Иқтисодий суди, Маъмурий суди раислари иштирок этди.\nТадбирда мамлакатимизда суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш борасидаги ислоҳотлар юксак самара бераётгани алоҳида таъкидланди. Дарҳақиқат, судлар фаолиятига оид соҳага киритилган қатор ўзгаришлар судлар томонидан ҳар бир иш бўйича адолатли қарор қабул қилиш ва пировардида аҳолининг ишончини қозонишга замин яратмоқда. Айниқса, умумий юрисдикция судлари ихтисослаштирилиб, фуқаролик, жиноят, маъмурий ва иқтисодий судлар ташкил қилинганини алоҳида қайд этиш зарур. Чунки бунинг натижасида жиноят, фуқаролик, маъмурий ва иқтисодий ишларни малакали асосда кўриб чиқиш, инсон ҳуқуқ ва эркинликларини кафолатли ҳимоя қилишга мустаҳкам ҳуқуқий асос яратилди.\n– Одил судловни амалга ошириш, қонун устуворлигини таъминлаш, фуқароларнинг ҳуқуқ ва эркинликлари ҳамда қонун билан қўриқланадиган манфаатларини ҳимоя қилиш, ягона суд амалиётини шакллантириш борасида муайян ишлар олиб борилмоқда, – дейди Жиноят ишлари бўйича вилоят суди раиси М.Туланов. – Жорий йилнинг тўрт ойи давомида жиноят ишлари бўйича вилоят, туман ва шаҳар судларининг иш юритувига 1 минг 153 шахсга нисбатан 890 та жиноят иши келиб тушган бўлиб, 1 минг 261 шахсга нисбатан 1 минг 2 та жиноят иши тугатилган. Жиноят-процессуал кодексининг 83-моддасига асосан 7 та жиноят иши бўйича 7 шахс оқланган. Ёшлар иттифоқи томонидан 83 нафар шахсга, хотин-қизлар қўмитаси томонидан 3 нафар шахсга, маҳалла фуқаролар йиғинлари томонидан 38 нафар шахсга нисбатан берилган кафиллик судлар томонидан инобатга олиниб, судланувчиларга нисбатан енгилликлар берилди.\nЖурналистлар ўзларини қизиқтирган саволларга суд раисларидан жавоб олди.\nЎзбекистон Журналистлари ижодий уюшмаси вилоят бўлими раиси М.Обидов мулоқотни якунлар экан, ҳали журналистларни ҳуқуқий саводхонлигини ошириш юзасидан ҳам кўп ишлар қилиниши кераклигини таъкидлади.\n– Бераётган саволимиз бизнинг ҳуқуқий онгимизнинг инъикосидир, – дейди М.Обидов. – Айниқса, суд-ҳуқуқ тизимида қалам тебратиш жуда масъулиятли. Демак, оммавий ахборот воситалари вакиллари учун қонуншунослар, ҳуқуқни муҳофаза қилувчи идоралар мутахассислари иштирокидаги ўқув-семинари ҳам ташкил этиш лозим. Уюшма қошида яқинда “Ҳуқуқий журналистика клуби”и очилиб, иш бошлади. Бугунги тадбирда вилоят суд идоралари ва журналистларнинг бу каби мулоқотлари мунтазам равишда ўтказилиши бўйича келишиб олинди.\nҲамкорликдаги ахборот майдонини яратайлик\nЭнг фаол журналистлар тақдирланди\nIyul 2020 (11)


«Барселона» Мессисиз, «Реал» Азарсиз бошлайди. Ҳафта ўйинлари анонси\nЖума, 16 Август\nБу ҳафтадан Испания ва Германияда ҳам чемпионат ўйинлари бошланади ва шу билан кучли бешликдан тўрт лигани кузатиш имкониятига эга бўламиз. Италия А серияси старти эса кейинги ҳафтага белгиланган. Эътиборингизга келаётган дам олиш кунлари Европа яшил майдонларида бўлиб ўтадиган қизиқарли ўйинлар анонсини ҳавола қиламиз.\n«АТЛЕТИК» – «БАРСЕЛОНА» (16 август, 23:59)\nБугундан ниҳоят Испания чемпионатига ҳам старт берилади ва тур мамлакат чемпиони «Барселона»нинг ўйини билан, бошқача қилиб айтганда, «Классико»дан бошланади. Испанияда фақат уч жамоа – «Реал», «Барселона» ва «Атлетик» умуман қуйи лигага тушиб кетишмаган, шунинг учун билбаоликларнинг ҳам грандлар билан учрашуви «Классико» деб аталади.\nРоппа-роса тўрт йил аввал ҳам, 15 августда, жамоалар йилнинг илк расмий ўйинини ўзаро учрашувда ўтказишганди. Испания Суперкубоги учун баҳсда кўпчилик учун кутилмаганда «Атлетик» 4:0 ҳисобида устун келганди. Шундан буён агар икки ўйиндан иборат кубок учрашувининг биттасини қўшмаганда, «Атлетик» «Барселона» устидан ғалаба қозона олмай келяпти. Умуман олганда, агар Ла Лига ўйинларига эътибор берсак, басклар охирги марта 2013 йилда «Барселона» устидан ғалаба қозонганди.\nБу билан меҳмонларнинг имкониятларини ўта юқори деб бўлмайди, «Атлетик» муносиб қаршилик кўрсатиши шубҳасиз, зеро ўтган мавсумдаги ҳар икки ўйинда ҳам томонлар дурангга рози бўлишганди. Бунинг устига «Барселона» таркибида Месси ўйнамайди. Яқинда кичик жароҳат олган футболчининг машғулотларга қайтгани видеоси тармоқларга чиқиб кетган бўлса-да, у биринчи тур ўйинига тайёр бўлиб улгурмади. Умуман, Месси каталонияликларнинг мавсумолди ўртоқлик ўйинларида майдонга тушмади.\nЛекин Антуан Гризманн ўйинга тайёр ва бугун «Барселона» таркибида илк расмий ўйинини ўтказади. Испаниядаги фаолиятини Баскониянинг бошқа жамоаси «Реал Сосьедад» сафида бошлаган франциялик ҳужумчи учун дебютнинг айнан «энг душман» рақибга қарши ўтказилишида ҳам қандайдир рамзий маъно бордек.\n«СЕЛЬТА» – «РЕАЛ» (17 август, 20:00)\nШу ёзда катта нарх эвазига мадридликлар сафига келиб қўшилган Эден Азар мавсум арафасида «Реал» машғулоти вақтида белидан жароҳат олди ва 3-4 ҳафта мобайнида майдонга туша олмайдиган бўлди. Унинг клуб сафидаги илк расмий ўйинида майдонга тушиши кечикди.\nМавсумолди ўйинлари «Реал» учун у қадар муваффақиятли чиқмади, айниқса, «Атлетико»дан қабул қилинган 3:7 ҳисобида мағлубиятни ҳазм қилиш осон эмас. Шунингдек, «Тоттенҳэм»дан ҳам мағлубият ва «Рома» билан дуранг қайд этилди. Фақат пастроқ даражадаги клублар – «Фенербаҳче» ва «Зальцбург» мағлуб этилди, холос. Бунинг устига жамоанинг асосий футболчиларидан бири бўлиши кутилган иқтидорли ҳужумчи Марк Асенсио жароҳат олиб узоқ муддатга сафдан чиқди, янги келганлардан Йович, Менди ва Родриго ҳам жароҳат олган, Бэйл ҳали ҳам кетмади, Неймар ёки Погба масаласи ҳамон очиқ қолмоқда – бундай пайтда жамоа мухлислари бу ўйин натижасидан кўра, майдон ташқарисидаги ҳаракатларнинг ижобий якунланишидан умид қилаётганликлари табиий.\nАммо бошқа тарафдан қизиқ бўлади – Зидан тайёргарлик ўйинларида 3 ҳимоячидан иборат схемани синаб кўрди. Бу Марсело ва Карвахалга кўпроқ олдинги чизиқда ҳаракат қилиш имконини беради. Зидан ушбу ўзгариш билан ёши ўтиб бораётган Марселонинг камчиликларини ёпмоқчими ёки Азар ёрдамида «Реал» яна тезкор қарши ҳужумларга асосланган прагматизмга қайтадими, буни кўрамиз. Илк синов айнан сафарда, курашувчан «Сельта»га қарши бўлаётгани ҳам айни муддао.\n«МАНЧЕСТЕР СИТИ» – «ТОТТЕНҲЭМ» (17 август, 21:30)\nЎтган мавсумда Чемпионлар Лигасининг дурдона асарини яратиб берган бу икки жамоа иккинчи турнинг марказий ўйинида орани очиқ қилади.\n«Манчестер Сити» яхшигина таркибга эга бўлган «Вест Ҳэм»ни осонлик билан, 5:0 ҳисобида енггач, яна ким фаворит эканини кўрсатиб қўйди – катта эҳтимол билан, агар «Ливерпуль» энг яхши ва омадли мавсумни ўтказсагина «шаҳарликлар»га қаршилик кўрсата олиши мумкин. Бунинг устига «Сити» биринчи тур ўйинида Агуэро, Гундўған, Бернарду каби етакчиларини майдонга туширмаганди ҳам.\n«Тоттенҳэм» бироз қийинчилик билан бўлса-да, уч очко эгасига айланди. «Астон Вилла»га қарши учрашувда Эриксеннинг иккинчи бўлимда майдонга тушишигина мезбонлар устунлигини голларга айлантирди ва 3:1 ҳисобида иродали ғалаба қозонилди. Лекин ҳақиқий синов, албатта, «Этиҳад»да бўлиб ўтади. «Тоттенҳэм» ўтган йилнинг баҳоридаги ажойиб ўйинларни бир қатор эътиборли харидлар билан янада кучайтириб, пешқадамларга рақобат кўрсата оладими, йўқми, қисман жавобга эга бўламиз.\nҚисманлиги шундаки, «Тоттенҳэм» бу ўйинда бутун имкониятларини ишга сололмайди. Етакчи футболчилардан бири Дели Алли жароҳати туфайли бу ўйинни ўтказиб юбораётган бўлса, Сон Хин Мин дисквалификацияга учраган. У ўтган мавсумнинг сўнгги учрашувида ҳакам томонидан майдондан четлатилганди. Бундан ташқари, жамоа сафига янги келиб қўшилган Райан Сессеньонда ҳам жароҳат бор. Мезбонлар сафида эса, фақат Лерой Санени кўра олмаймиз – у келаси йилнинг март ойигача жамоага ёрдам бера олмайди.\nДарвоқе, Чемпионлар Лигасида Почеттино жамоаси рақибини хафа қилган бўлса-да, АПЛда «Манчестер Сити» яққол фаворит. Гвардиола фақат «Тоттенҳэм»га қарши дебют ўйинда мағлуб бўлган холос, хусусан, сўнгги тўрт ўйинда фақат ғалаба қозониб келмоқда.\n«ЧЕЛСИ» – «ЛЕСТЕР» (18 август, 20:30)\n«Челси» «Манчестер Юнайтед» ва «Ливерпуль»га қарши ўйинларда мағлубиятга учраган бўлса-да, ўйин сифати бўйича кўпчиликда илиқ таассурот қолдирди. Вазиятлар яратиш, прессинг борасида ҳар икки ўйинда ҳам рақибидан устунлик қилди ҳам. Айниқса, ливерпулликларга қарши Европа Суперкубогида Канте, Жиру, Пулишич каби футболчилар асосий таркибда тушгач, Лемпард жамоаси анча кучли ўйин кўрсатди. Демак, ниҳоят афсонавий футболчи қўл остида илк расмий ғалабасини қўлга киритиш учун лондонликлар барча имкониятга эга.\n«Лестер» ҳам анойи эмас. Эндиликда Англияда Топ-6 дан ташқари, уларга яқинроқ келиши мумкин бўлган алоҳида тўртлик ҳақидаям айтилмоқда. Булар «Вулверҳэмптон», «Вест Ҳэм», «Эвертон» ҳамда «Лестер» жамоаларидир. Таркиб савияси, молиявий имкониятлари борасида бу жамоалар ҳам мавсумни кучли ўтказишлари ва ҳатто улардан қайси биридир ТОП-6 га кириб олиши ҳам мумкин.\nКлуб ёзда рекорд нархда Ҳарри Магуайрни сотиб юборган бўлса-да, жуда катта йўқотишга учради деб бўлмайди. Ўтган йили ижара асосида ўйнаган Юри Тилеманс «Монако»дан сотиб олинди ва айнан у ушбу мавсумда «тулкилар»нинг асосий юлдузи бўлиши кутилмоқда. Шунингдек, Айозе Перес «Ньюкасл»дан харид қилинди. «Челси» сафида эса «Боруссия»дан трансфер қилинган Кристиан Пулишичнинг ўйинлари кўпчиликда яхши таассурот қолдирмоқда. У ҳатто Суперкубок ўйинида «Ливерпуль» дарвозасини ишғол қилганди, аммо офсайд туфайли гол бекор қилинди.\nШунингдек, «Лестер»нинг «Челси» учун, умуман янги шаклланаётган ҳар қандай жамоа учун ноқулай рақиб эканини эътироф қилиш керак. Қарши ҳужумларда ва қўйи блокда ҳимояланишда яхшигина тажриба эга бўлган бу клуб «Челси»ни жазолашга қодир. Эсингизда бўлса, ўтган мавсумда «Лестер» айнан «Стемфорд Бриж»да мезбонларни жазолаган, 1:0 ҳисобида ғалаба қозонганди.\n«АТЛЕТИКО» – «ХЕТАФЕ» (19 августга ўтар кечаси, 01:00)\nСаккиз йил олдин, 2011 йилнинг ноябрида «Хетафе» ўз майдонида «Атлетико»ни 3:2 ҳисобида мағлубиятга учратган ва ғалаба голини 83-дақиқада пенальтидан киритган эди. Шундан бери, ғалаба қозонишни қўйинг, Кастро урган ўша гол бугунгача «Хетафе»нинг «Атлетико» дарвозасига урган энг охирги голи бўлиб турибди. Шундан буён ўтказилган 16 ўйиннинг 13тасида «Атлетико» қуруқ ғалаба қозонган, яна уч учрашувда эса ҳисоб очилмаган экан. «Атлетико» майдонидаги сўнгги гол эса 2010 йилнинг май ойида урилган. Ўшанда «Хетафе» меҳмонда 3:0 ҳисобида ғалаба қозонганди.\nБу даражада устунлик қайд этилган рақиблар ўртасидаги ўйиннинг тавсия қилинишда сабаблар бор, биринчидан, «Хетафе» ўтган мавсумни жуда кучли ўтказди ва сўнгги турларгача кучли тўртликда борди. Иккинчидан, янгиланган «Атлетико»нинг ўйинини кузатиш қизиқ бўлса керак.\nҲа, Англияда баъзи жамоалар йиллардир авлодларни алмаштира олмаётган бўлса, Симеонега қойил қолиш керак – жамоани янгилаш учун бир ой кифоя қилди. Гризманн, Родри ва Эрнандесни жами 250 миллион евродан ортиқ суммага сотишга муваффақ бўлган «Атлетико» бир қатор жуда қизиқарли ва фойдали бўлиши кутилаётган харидларни амалга оширди. Шунингдек, Диего Годин, Филипе Луис, Хуанфран каби ёши катта футболчилар ҳам жамоани тарк этган.\nЖоао Фелиш, Родриго, Льоренте, Триппьер, Лоди, Эктор Эррера каби футболчилар эса уларнинг ўрнига келди. Диего Симеоне навбатдаги жамоасини қандай шакллантиришини ҳам кўриш қизиқ. Ўртоқлик ўйинларида «Атлетико» ёмон кўринмади, жумладан, «Реал» ва «Ювентус» устидан ғалабалар қозонди.\n«ВУЛВЕРҲЭМПТОН» – «МАНЧЕСТЕР ЮНАЙТЕД» (19 август, 23:59)\n«Улар жуда шаклланган жамоа ва жипс ҳолатда ҳимояланишни ҳам биладилар, рақибга очиқ зоналар тақдим этмайдилар», – деди Оле Гуннар Сульшер. Очиқ зоналар бугунги «Манчестер Юнайтед» учун энг муҳим эҳтиёж эканини биринчи турда ҳам кўрдик – Марсиял, Рэшфорд, Лингард, Жеймс каби футболчилар тезкор қарши ҳужумларда жуда самарали бўла оладилар, аммо энди «Вулверҳэмптон»га қарши ўйнашни ҳам ўрганиш керак.\n«Вулверҳэмптон» эса, бу рақибига қарши қандай ўйнашни жуда яхши билади. Жамоа ўтган йилнинг баҳорида «МЮ»ни икки марта жазолаган. Дастлаб Сульшер жамоасини кубок учун курашдан чиқариб юборган бўлса, кейин чемпионатда ҳам уч очкосиз қолдириб, «Манчестер Юнайтед»га тўртлик учун курашда тўсиқ бўлгандилар. Ҳар икки ўйинда ҳам мезбонларнинг 2:1 ҳисобидаги ғалабаси қайд этилган. Шунингдек, биринчи даврада «Олд Траффорд»даги учрашувда ҳам «МЮ» ғалаба қозона олмаганини ҳам таъкидлаш керак. Демак, бу «Манчестер Юнайтед» учун бу «Вулверҳэмптон» жуда ноқулай рақибдир.\nБир жиҳат – «Вулверҳэмптон» пайшанба куни Европа Лигасида майдонга тушишига тўғри келди. «Пюни»ка қарши ўйинда асосан захирадаги футболчилар ҳаракат қилган бўлса-да, «МЮ» билан учрашувда қайсидир вазиятларда қўшимча куч билан ўйини кучайтириш имкони сал пасайган бўлиши мумкин.\n16 АВГУСТ. БАВАРИЯ – Ҳерта (23:30)\n17 АВГУСТ. АРСЕНАЛ – Бёрнли (16:30), БОРУССИЯ Д – Аусбург (18:30), Саутҳэмптон – ЛИВЕРПУЛЬ (19:00),\n18 АВГУСТ. Ренн – ПСЖ (23:55)


Самарқандлик эр хотинини ўлдириб, ўз уйини ёқиб юборди — Sof.uz\n1.09 10:28 932 Жамият\nСамарқанд вилоятида яшовчи эр-хотин ўртасидаги жанжал хонадон бекаси вафот этиши билан якунланди. Бу ҳақда Zoʼr TV телеканалидаги информацион дастурга таяниб Daryo.uz хабар берди.\nМаълум қилинишича, Самарқанд шаҳар Ёнғин хавфсизлиги хизматига мурожаат «Хўжасоат» МФЙда 122-уй ёнаётгани хабари келиб тушади. Ёнғин-қутқарув бўлими ходимлари ҳовлига кирганда, хонадонда аёл жасади аниқланади. Сўнгра тегишли органларга бу ҳақда хабар қилинган.\nАниқланишича, бу уйда яшовчи эр-хотин ўртасида жанжал келиб чиққан. Жанжал оқибатида эр хотинини жонига қасд қилган. Сўнгра бензин ёрдамида уйига ўт қўйган.\nҲолат юзасидан Самарқанд шаҳар прокурори томонидан фуқаро Мўминов Мўминжон Гулямовичга нисбатан Жиноят кодексининг 97-моддаси 1-қисми (қасддан одам ўлдириш) билан жиноят иши қўзғатилиб, дастлабки тергов ҳаракатлари олиб борилган. 2020 йил 10 август куни Мўминов Мўминжон гумонланувчи сифатида терговга жалб қилинган.\nТергов ҳаракатлари давомида аниқланишича, гумонланувчи 20 йил илгари ҳам Жиноят кодексининг 97-моддаси билан судланган. У ўшанда ёнидаги пичоқча билан хотинига тан жароҳати етказган ва 5 йилга озодликдан маҳрум қилинган.\nГумонланувчига нисбатан 2020 йил 11 август куни Жиноят кодексининг 97-моддаси 1-қисми (қасддан одам ўлдириш) билан айб эълон қилиниб, унга нисбатан «қамоққа олиш» эҳтиёт чораси қўлланилган.\nқотиллик Самарқанд оилавий жанжал\nКеча, 23:30 1028\nКеча, 15:51 876\n23.11 14:11 635 Жамият\n19.10 12:55 6999 Жаҳон\n12.10 14:30 491


Ўзбекистондаги сайлов кампаниясини ёритиш учун 1 300 нафардан зиёд ОАВ ходими аккредитациядан ўтказилди\n14:12 / 26.11.2016\n25 ноябрь куни Марказий сайлов комиссиясининг мажлиси бўлиб ўтди. Видеоконференцалоқа шаклида ўтказилган тадбирда Ўзбекистон Республикаси Президенти сайловини ўтказувчи округ сайлов комиссиялари аъзолари, сиёсий партиялар вакиллари, халқаро кузатувчилар ва оммавий ахборот воситалари ходимлари иштирок этди. Бу ҳақда Ўзбекистон Республикаси Президенти сайловини ёритиш бўйича Республика матбуот маркази хабар бермоқда.\nЙиғилишда сайлов қонунчилигига мувофиқ, Ўзбекистон Республикаси Президентлигига номзодларга оммавий ахборот воситалари имкониятларидан фойдаланган ҳолда сайловолди ташвиқотини олиб боришда тенг шароитлар таъминланаётгани алоҳида таъкидланди. Номзодлар жорий йилнинг 28 октябридан бошлаб мамлакатимизни ижтимоий-сиёсий, ижтимоий-иқтисодий ривожлантириш бўйича ўз ғоя ва қарашлари, таклиф ва ташаббуслари акс этган сайловолди дастурларини сайловчилар, умуман, кенг жамоатчиликка етказишга йўналтирилган кенг кўламли ташвиқот тадбирларини олиб бормоқда. Президентликка номзодлар ва уларнинг ишончли вакиллари барча сайлов округларида сайловчилар билан учрашувлар ўтказмоқда, оммавий ахборот воситаларида чиқишлар қилмоқда.\nЎзбекистон президентлик сайлови Марказий сайлов комиссияси


Макгрегорга қарши жангдан сўнг Мейвезер фаолиятини якунлайди\n19 август, 2017, 14:30\nБокс бўйича беш вазн тоифасининг собиқ жаҳон чемпиони Флойд Мейвезер енгли вазнда UFC чемпиони Конор Макгрегор билан бўладиган жангдан сўнг фаолиятини якунлашини маълум қилди.\n– Бу менинг сўнгги жангим бўлади, – дея Мейвезернинг сўзларини келтиради The Sun нашри. – Мен жамоам ва болаларимга Макгрегор билан бўладиган жангдан сўнг бошқа рингга чиқмаслилкка сўз бердим. Мен бу ваъдани бажараман, уни бузмайман. Ишларим кўп, болалар коллежга боради ва бу кўп вақт талаб қилади, чунки оилада тарбия муҳим аҳамиятга эга.\n– Мен 5-10 йил олдинги Флойд Мейвезер эмасман. Ундан ташқари ёшим ҳам 21да эмас. Энди менга ринг хавфли бўлиб қолди. Рингга чиқсам фақатгина тажрибам менга ёрдам беради. Сабаби фаолиятим давомида жуда кўп профессионал жанглар ўтказганман.\nЭслатиб ўтамиз, Мейвезер профессиональ рингда 49 жанг ўтказиб, барчасида ғалаба қозонган. Шулардан 26 тасида нокаут қайд этган.\nБокс қоидаларига кўра, Макгрегор билан бўладиган жанг 26 август куни Лас-Вегасда ўтказилади.


Хитойнинг Хубей вилоятида яна тўққизта шаҳар ёпилди - Darakchi\nДУНЁ 24.01.2020, 12:44\nАйрим оммавий ахборот воситаларида янги коронавирус тарқалгани сабабли мазкур шаҳарларга транспорт қатнови тўхтатилди, деган хабар тарқалди. Натижада вилоятда вақтинчалик ёпилган шаҳарлар сони ўнтага етди. Айтиш мумкинки, бундай чеклов чоралари жами 29,2 миллион аҳолининг ҳаётига дахл қилмоқда.\nЎзАнинг хабарига кўра, вирус илк бор аниқланган Ухань шаҳри айниқса, қаттиқ карантинга олинган. Пайшанба кунидан бошлаб, соат 10.00 дан автобуслар, паромлар, метро тўхтаган, шаҳарга ташқаридан йўловчи автобуслар ва сув транспортлари киритилмаяпти, аэропортдан самолётлар учмаяпти, темирйўл қатновлари ҳам бекор қилинган. Шаҳар ва мамлакат ҳукумати агар жуда зарур бўлмаса, аҳолига шаҳарни тарк этмасликни ёки бошқаларни Уханга бормасликни маслаҳат бермоқда.\nЭчжоу шаҳри 23 январдан темирйўл ҳаракати тўхтатилди. Сяньтао ҳукумати пайшанба куни соат 17.00 да барча автобус ва сув транспортлари қатновини бекор қилди, тез юрар шосселарда шаҳардан чиқадиган йўллар ёпилган. Чжицзян шаҳрида эса шаҳарлараро автобус рейслари қатновдан олиб ташланган, шаҳарда фақат супермаркетлар, касалхоналар, бозорлар, автомобилларга ёқилғи қуйиш шохобчалари, дорихоналар ишлаб турибди. Тижоратнинг қолган барча турлари ёпилган.\nЦяньцзян шаҳрида пайшанба куни соат 22.00 дан узоқ масофага қатнайдиган барча транспорт турлари тўхтатилди, қишлоқларга автобуслар қатнамаяпти, жамоат транспорти, сайёҳ автобуслар ва паром ҳаракатига рухсат берилмаяпти, бандаргоҳлар ҳувуллаб қолди.\nҚолган шаҳарларда ҳам аҳвол шундай, маҳаллий ҳокимият вазият қаттиқ назорат остига олинган.\nЎтган йилнинг декабрь ойи сўнгида Хитой ҳукумати Ухан шаҳрида келиб чиқиши номаълум бўлган пневмания хасталиги тарқалгани ҳақида маълумот берганди. Экспертлар хасталикни янги турдаги коронавирус – 2019-nCoV келтириб чиқарганини аниқлашди.\nСўнгги маълумотларга кўра, вирусни юқтирганлар сони бутун мамлакат бўйича 830 кишидан ошиб кетди. Уларнинг 26 нафари ҳаётдан кўз юмган (24 нафари Хубей вилоятидан, икки нафари бошқа шаҳарлардан).\nВирус тарқалиши Хитойдан ташқарида ҳам кузатилмоқда. Касалланиш ҳолатлари Жанубий Корея, Япония, АҚШ, Вьетнам, Сингапур ва Таиландда ҳам қайд этилди.\nFacebook коронавирусни даволашни ваъда қилган рекламаларни тақиқламоқда\nСаудия Арабистони коронавирус сабабли зиёратчиларнинг мамлакатга киришини тўхтатади\nКоронавирус: Россия 1 мартдан Жанубий Кореяга авиақатновларни тўхтатади


Qalampir.uz - Юлдуз Усмонова 2018 йилдаги концерти кунларини эълон қилди\nЮлдуз Усмонова 2018 йилдаги концерти кунларини эълон қилди\n14:42, 16.12.2017 Шоу-бизнес\nКонцерт ҳозирча 15 кун деб эълон қилинган, аммо талаб ва истакларга кўра яна концерт кунлари кенгайиши эҳтимолдан холи эмас.\nХабарингиз бор, 10 йиллик танаффусдан сўнг, Ўзбекистон халқ артисти Юлдуз Усмонова 2017 йилнинг 9-23 апрель кунлари “Истиқлол” санъат саройида “Эй, азиз инсон” номли яккахон концерт дастурини тақдим этган эди. Хонанданинг концерти аввалига 13 кун деб эълон қилиниб, мухлислар талаб ва истакларига биноан унга яна 2 кун қўшилганди.\nКуни кеча 54 ёшини қаршилаган Юлдуз Усмонова бу йилги концерт дастурига тайёргарлик ишларини аллақачон бошлаб юборган. Хонандани яхши билганлар, унинг концерт дастурларида доим қатнашганлар Усмонованинг апрелда концерт беришига одатланган эди. Аммо бу йилги концерт ойи ўзгарди.\nЎзбекистон халқ артисти Юлдуз Усмонова 10-24 март кунлари “Истиқлол” санъат саройида “Сен ва мен учун” номли концерт дастурини тақдим этади. Концерт ҳозирча 15 кун деб эълон қилинган, аммо талаб ва истакларга кўра яна концерт кунлари кенгайиши эҳтимолдан холи эмас.\n“Qalampir.uz” интернет-нашри ушбу концерт дастурини бо ахборот ҳамкори сифатида ёритиб боради. Концертга оид бошқа маълумотлар билан таништиришда давом этамиз.\nТеглар:Юлдуз Усмонова Концерт\nСаакашвили ҳар қандай музокарага тайёр эканлиги айтди\n12:13, 15.10.2018 5 219\n21:06, 20.09.2018 15 676\n21:52, 06.09.2018 11 382\n21:45, 06.09.2018 8 073\n10:32, 13.08.2018 4 283


Трамп компаниялар даромадидан олинадиган солиқни камайтиришни таклиф қилди\n07:33 / 27.04.2017\nАҚШ президенти Дональд Трампнинг солиқ ислоҳоти компаниялар даромадидан олинадиган солиқнинг 35 фоиздан 15 фоизгача камайтирилишини назарда тутади, деб маълум қилди АҚШ молия вазири Стивен Мнучин.\n"Биз солиқ ставкасини 15 фоизгача камайтирамиз", деб айтган Мнучин.\nУнинг айтишича, бу солиқ ҳам корпорацияларга, ҳам ўрта ва кичик бизнесга тааллуқли бўлади.\nМнучиннинг таъкидлашича, айни вақтда АҚШда "дунёдаги энг қийин ҳисобланувчи солиқ ставкаси" мавжуд.\nВазир шунингдек хориждан даромаднинг қайтарилишига кичик солиқ қўйилишига ваъда берди. Унинг айтишича, бу давлатга триллионлаб долларларнинг қайтарилишига олиб келади. Бироқ Мнучин бу солиқ миқдори қандай бўлишини маълум қилишдан бош тортди.\nТрамп шунингдек фарзандлари ва қарамоғида бошқа шахслар бор оилаларга янги солиқ имтиёзларини киритишни таклиф қилди. Бундан ташқари, оилалар учун максимал солиқ чегирмаларини 2 баробарга кўпайтириш режалаштирилмоқда.\nДональд Трамп солиқ компаниялар


Халқаро чемпионлар кубоги. «Арсенал» иккинчи ўйинда ҳам ғалаба қозонди\nХалқаро чемпионлар кубогида Лондоннинг «Арсенал» клуби «Фиорентина» устидан 3:0 ҳисобидаги ғалабага эришди. АҚШнинг Шарлотта шаҳридаги «Банк оф Америка» стадионида 74 минг томошабин қаршисида кечган учрашувда лондонликларнинг ёш футболчилари ўзларини кўрсатишди.\nКейинги турда «Арсенал» «Реал» билан ўйнайди, «Фиорентина» «Бенфика»га қарши майдонга чиқади. Ўйинлар мос равишда 24 ва 25 июль кунлари бўлиб ўтади.